Шиори ялтироқ, иши қалтироқ – World24\nШиори ялтироқ, иши қалтироқ\tAbdulmajid (93)2557777May 20, 2017 MaqolalarLeave a Comment on Шиори ялтироқ, иши қалтироқ\t“Одамлар орасида шундай кимса ҳам борки, унинг дунё ҳаёти тўғрисидаги гапи Сизга қизиқарли бўлади. Дилидаги “иймони”га Аллоҳни гувоҳ қилади, ваҳоланки, ўзи (Исломга нисбатан) душманларнинг ашаддийсидир (Бақара, 204)”\nИШИДчилар «салафийлик» ғояларини шиор қилиб олган, Бу нарса уларнинг қонли фаолиятидан ташқари, исломий тушунча ва ақидаларга ғаразли муносабатларида ҳам очиқ-ойдин кўринади. Ташкилот аъзоларидан бири Абу Туроб Мақдисий сўзларига кўра, ИШИД Макка шаҳри, ҳусусан, Каъбани вайрон этишдек мусулмонлар нафратини қўзғайдиган қабих, таги пуч режа ҳам тузган. Чунки унинг фикрича, одамлар Каъбага Аллох учун эмас, қора тошга сиғиниш учун борар экан. Ана шу дунёқарашнинг ўзиёқ уларнинг асл мақсадлари, йўллари қандай эканини кўрсатиб турибди, “Биз Ислом учун жанг қиляпмиз, биз жиҳодчилармиз” дея даъво қилаётган бу жангарилар ҳар куни минглаб бегуноҳ мусулмонларнинг ёстиғини қуритиб, болалар, аёллар ва ҳаттоки, қарияларни ҳам ўлдиряпти.\nИШИД ўз ғояларига эргашмаган инсонларни қатл этмоқда, аҳоли гавжум жойларда ўзини портлатиб, худкушлик амалиётлари ўтказишга одамларни мажбур қилмокда. Биргина 2013 йилда ИШИД Ироқ ҳудудида 10 мингдан зиёд террорчилик харакатларини содир этиб, худкуш террорчилар эса, 80 га яқин портлатишни амалга оширган.\nБугунги кунга келиб, ИШИД энг хатарли террорчи гуруҳлардан бирига айланди. Унинг таркибида юз мингга яқин жангари бўлиб, уларнинг аксариятини хорижликлар ташкил этади.\nДунёдаги бирорта уламо бу “давлат”ни тан олмади. 2014 йил сентябрь ойида дунёга машҳур 126 нафар уламо қўпорувчи ташкилот бошчисига Очиқ хат ёзди. Унда ИШИДчилар амалга ошираётган харакатлари Қуръон ва ҳадисга тамоман зид экани айтилиб, инсонийликдан йироқ, манфур жиноятлари қораланди.\nИШИДнинг келажаги йўқлиги аниқ. Унинг фаолиятига эртами-индин барибир чек қўйилади. Бироқ ғаламисларнинг ғоялари унга эргашган ёшлар орқали худди вирус сингари тарқамоқда. Бу эса катта йўқотишлар ва оғир вазиятларга олиб боради. Масалан, Ироқ ва Сурия ҳудудидаги уруш кенг миқёсдаги талофатларга, барқарорликнинг издан чиқишига сабаб бўлди. Вайрон бўлган шаҳар-қишлоқлар, корхоналарни тиклаш учун жуда катта маблағ зарур. Энг ёмони, уруш сабабли дунёдан кўз юмган минглаб одамларни энди ҳаётга қайтариб бўлмайди. Бу –ИШИД фаолият олиб-бораётган мамлакатлардаги ҳолат.\nСалбий таъсир шу ҳудуд билангина чекланиб қолмайди. Хориждан келиб, урушга қўшилган қанчадан-қанча ғўр ёшлар шу ерда ҳаёт билан видолашди. Омон қолганлари эса эртага юртига қайтиб боргач, қўпорувчи ғоялар манбаига айланади. Ўз мамлакатларида ҳам бузғунчилик кайфиятида яшайди. Айримлари амалий фаолиятга ҳам киришади. Бундай террорчилик ташкилотлари бутун бошли мамлакатлар учун каттагина муаммога айланди, тинчлик ва барқарорликка хавф солмоқда.\nИШИД фитнаси китобидаги маьлумотлар асосида\nMay 20, 20170 Комментарий\t“Оломонча маданият” офатлари\nЎзбекистон – диний бағрикенглик ўлкасиОгоҳлик


Киритилди: 07:30 07.07.2019. Ўқилди: 846 марта. Фикрлар сони: 0 та.\nЭҳтиёт бўлинг: Кўк нур бош мияни қаритади!\nЙилнинг энг яхши смартфонини биласизми?\nTelegram штаб-квартирасини кўчирмоқчи


Тропик циклон Мьянмани қурбонларга тўлдирди\n26 ноябр 2020, Тошкент вақти: 21:33\nМьянма ҳарбий хунтаси мамлакатда рўй берган тропик циклон оқибатида 22 мингга яқин фуқаро нобуд бўлганини билдирди. Ҳозир 40 мингдан зиёд фуқаро бедарак йўқолгани ҳам айтилмоқда.\nБундан бироз аввал Мьянма телевидениеси биргина Богалай шаҳрида ўн минг киши ўлганини эълон қилган эди. Шунингдек, мамлакат раҳбарияти табиий офат оқибатларини бартараф этишда халқаро кўмакка муҳтож эканини маълум қилди.\nБМТ матбуот котиби Элизабет Бурс ташкилотнинг фавқулодда ҳолатлар бўйича мутахассислари Мьянмага боришга шай тургани, имкон қадар тез фурсатда виза масаласи ҳал этилса, у ерга жўнаб кетишини маълум қилди.\nШунингдек, Мьянма ҳарбий хунтаси шанба кунга режалаштирилган халқаро референдум табиий офатдан зарар кўрган 47 аҳоли пунктидан ташқари барча вилоятларда ўтказилишини таъкидлади.


Германияда Ўзбекистон Исломий ҳаракатига алоқадорликда айбланган немис фуқароси ҳибсга олинди\nЎзбекистон Исломий ҳаракати кейинги йилларда Афғонистонда фаоллашган.\nНемис расмийлари Ўзбекистон Исломий ҳаракатига алоқадор Германия фуқаросини ҳибсга олгани хабар қилинмоқда. Германия қонунларига кўра ҳибсга олинган шахснинг исми ўзгартирилиб, Александр Абит Ж. деб берилмоқда.\nАссосшиэйтед пресс агентлигига кўра, Германия Федерал прокуратураси 27 ёшли бу шахсни Афғонистон ва Покистонда фаол ҳаракат қиладиган Ўзбекистон Исломий ҳаракати сафига жангариларни ёллашга уринганликда айбламоқда.\nРасмийларга кўра, гумонланувчи 2009 йил октябри ва 2011 йил январи оралиғида Интернетда турли исмлар остида видео ва аудио материалларни эълон қилиб борган. Бу материалларда у жангари гуруҳнинг “Ислом душманларига” қарши кураш олиб бораётгани ва ғайридинларни ўлдириш тўғрисида тарғибот олиб борилган.\nХабарда немис фуқароси қачон ҳибсга олингани аниқлаштирилмаган, лекин гумонланувчига нисбатан айбловлар ўтган ойда Мюнхен суди томонидан эълон қилингани айтилган. Бу иш бўйича суд қачон бошланиши ҳам ноаниқ қолмоқда.\n2001 йилдан бери асосий базалари Покистонда жойлашган Ўзбекистон Исломий ҳаракати кейинги йилларда яна Афғонистонда фаоллашиб қолган.


ЮНЕСКО Абу Али ибн Сино “Тиб қонунлари”нинг минг йиллигини нишонлайди - Халқ сўзи\n10:38 23 Сентябр 2019 Маданият\n- Абу Али ибн Сино 12 та фанни мукаммал билган, - дейди олим.- Бу фанларни у фалсафий мушоҳада даражасига кўтарган. Уларнинг мантиқан табиат қонунларига мослигини исботлаб берган. Яқинда ЮНЕСКО Ибн Сино қаламига мансуб “Тиб қонунлари” асарининг минг йиллигини нишонлаш тўғрисида қарор қабул қилди. Унда қайд этилишича, “Тиб қонунлари”соғлом ва носоғлом тананинг ҳолатига дунёда биринчи бўлиб илмий ёндашилган китобдир.Бу асар минг йиллигининг нишонланиши илмий технология туғилишининг рамзи саналади. Зеро, улуғ аждодимизнинг мероси худди уммонга ўхшайди. Уни ўқиб – ўрганган сайин адоғига етиб бўлмайди.Буни бутун жаҳон эътироф этмоқда.


"Пахта кампанияси" ташкилоти Тошкентга босим ўтказилишини сўрамоқда\nВашингтондаги "Пахта кампанияси" деб аталувчи ташкилот Ўзбекистон-Британия Савдо ва Саноат Кенгаши (UBTIC)га мурожаат этиб, Ўзбекистонда болалар меҳнатига чек қўйиш ва бу йилги пахта мавсумида Халқаро меҳнат ташкилоти (International Labor Organization) мутахассисларининг мамлакатга киритилишига эришиш учун Тошкент ҳукуматига босим ўтказишни сўради.\nШу ой ўрталарида Ўзбекистон-Британия Савдо ва Саноат Кенгашининг 19-сессияси Тошкентда ўтказилиши кутилмоқда. Келаси ой эса UBTIC ҳомийлигида Тошкентда VIII Халқаро пахта ярмаркаси очилади.\n“Ўзбекистон-Британия Савдо ва Саноат Кенгаши Тошкентда очилажак VIII Халқаро пахта ярмаркасига ҳомийлик қилиши ҳақида хабар топдик. Бу кенгаш Ўзбекистон пахта саноатини рағбатлантиришни камайтириб, мамлакатда болалар меҳнатини таг-туби билан йўқ қилиш ва инсон ҳақлари ҳурмат қилинишига эришиш учун Ўзбекистон ҳукуматини конкрет чоралар кўришга ундаши лозим”, - дейилади Ўзбекистон-Британия Савдо ва Саноат Кенгаши раиси Питер Лилли номига йўлланган очиқ хатда.\n"Пахта кампанияси" ташкилотининг мазкур баёноти Ўзбекистонда пахта теримига оммавий сафарбарлик бошланган кезда янгради. Шу кунларда Ўзбекистонда корхона ходимлари, талабалар ва коллеж ўқувчилари пахтага жалб этилмоқда.\nБироқ бундай кўрсатмалар аввалги пахта мавсумларида ҳам бўлган ва бу болаларнинг пахта даласига ҳайдалиши муаммосига таъсир қилгани йўқ.\nЎзбекистонда ҳар йил мамлакатда юз минглаб болаларнинг пахтага мажбуран чиқарилиши кузатилади. Ҳукумат эса болалар меҳнатидан фойдаланишини давомли рад этиб келади.\nТошкент расмийларига кўра, сўнгги йилларда Ўзбекистонда болалар меҳнатини тақиқловчи халқаро конвенцияларни ратификация қилган ва маҳаллий қонунчиликнинг болаларнинг меҳнат ёшини тартибга солувчи бандлари халқаро қонунларга мувофиқ ҳолга келтирилган.\n- Ўзбекистонда болалар меҳнатини тақиқловчи қонунлар бор. Ҳукумат ҳам болалар эксплуатация қилинишини доим рад этиб келади. Лекин воқеликда ўтган йили аввалги йиллардаги каби ҳуқуқ фаоллари Ўзбекистонда кўпгина мактаблар ёпилиб, юз минглаб бола пахта даласига ҳайдалгани гувоҳи бўлишган, - дейди "Пахта кампанияси" ташкилоти раҳбари Мэттю Фишер-Дали.


29 октябрь, 2020, 15:18\nТеглар:Реал | Боруссия Дортмунд | Интер | Лестер | Тоттенхэм | Бавария\nҲафта қаҳрамонларига эътибор қаратамиз.\nБош мураббий: Ральф Хазенхютль (“Саутгемптон”)\nНемис мутахассиси билан “Саутгемптон” янада катта марраларни забт этишни мақсад қилгани аниқ. Хазенхютль тизимли ишларни амалга ошириш учун жамоага олиб келинган. Ундан бирданига юксак натижалар кутишмайди. Унга ўз ўйинини қуриш учун етарлича салоҳиятли футболчиларни олиб беришмоқда. Жамоанинг ўзида ҳам АПЛ грандлари эътиборини ўзига қаратиб келаётган бир қатор футболчилар мавжуд. Ушбу клубнинг ўзига хос хусусияти ва қайсидир маънода устун тарафи ўта қари ва ёш футболчилардан иборат эмаслигида. Жамоада баланс бор.\nБалки, шу орқали ҳам улар турнир жадвали пешқадами “Эвертон”ни ишончли ҳисобда таслим этишга эришгандир.\n“Лестер” жорий мавсумда ҳам еврокубоклар учун кураша олишига ишончимиз комил. Сабаби, Бренден Рожерс шогирдлари ўртамиёна рақибларга қарши беллашувларда анча кам очко йўқотишади. “Арсенал”га қарши ўйиндаги каби катта жамоалардан очко тортиб олиш ҳолатлари ҳам анча кўп.\n“Эмирейтс”да кечган баҳсда даниялик кипер нақд 4 та вазиятда дарвозасини муқаррар голдан қутқариб қолди ва “қуруқ ўйин” қайд этди.\nЧап қанот ҳимоячиси: Бен Дэвис (“Тоттенхэм”)\n“Тоттенхэм” АПЛда очко қўлга киритишга қийналмоқда. Голлар сони кўп бўлгани билан, улар очколар сонига у қадар ижобий кўриниш бера олмаяпти. Дэвисни ҳимоядаги ҳаракатлари учун эмас, ҳужумлар уюштиришдаги фаоллиги сабаб рамзий терма жамоага лойиқ кўрдик. Очиғи, “Бёрнли” ҳужумга жуда кўп ўтмади ва уэльслик ҳимоячига мудофаада кўп муаммо туғдирилмади.\n“Шальке”нинг ғалабасиз серияси ҳақидаги ҳикоялар маконларга бўйсунмаяпти. Гилзенкирхенликлар Чемпионлар Лигаси ярим финалида ўйнаганига ушбу йилда 10 йил тўлади, холос. Ёдингиздами, ўша жамоанинг “Интер”га қарши кўрсатган қаҳрамонликлари?! Бу албатта, бошқа тарих.\nЯкунига етган ҳафта сўнгида дортмундликлар рақибларига ҳеч қандай имкон қолдирмади. Киритилган 3 та голнинг 2 таси марказий ҳимоя вакиллари томонидан киритилди ва улардан бирини эътироф этмаслик адолатдан бўлмасди.\nМарказий ҳимоячи: Серхио Рамос (“Реал”)\n“Эл-класико”га аранг улгурган Рамос унинг қаҳрамонига айланди. Пенальтидан уриладиган голлар аллақачон янгилик эмас. Бироқ, у ва Каземиро Мессин том маънода ёпиб қўя олди. “Реал”да “эл-капитано”нинг қайтиши баробарида юзага келган қувноқ кайфият якунда уларга катта ғалабани тақдим этди.\nЎнг қанот ҳимоячиси: Данило Дамброзио (“Интер”)\n“Неррадзурилар” “Женоа”га қарши беллашувни ўта хотиржам ўтказишди. Сабаби, генуяликларда росмана инқироз давом этмоқда. Шомуродовнинг ўйинга қўшилиши анча кеч амалга оширилди, чамамда. Лукакунинг голи орқали янада хотиржам ўйин кўрсата бошлаган миланликлар кўп ўтмай иккинчи голни урди. Бу гал гол муаллифи тиниб-тинчимас Дамброзио бўлган эди.\nМарказий ярим ҳимоячи: Якуп Янкто (“Сампдория”)\n“Сампдория” Италиянинг катта номга эга клублари қаторини доим безаб келган. Сўнгги йилларда жамоа ўйинида пасайиш юзага келгани билан, уларнинг ўзларига яраша юқори савияли футболчилари мавжуд. Квальярелла сўнгги 2 йилда “Олтин бутса” учун кураш олиб борди.\n“Аталанта” устидан қозонилган ғалаба мавсумдаги илк ҳайратланарли ҳисоб эмас. Бир тур аввал “Лацио” ҳам йирик ҳисобда таслим этилди. Бир неча кун аввал бергамоликларни мағлуб этишда чехиялик хавбекнинг ўрни беқиёс: гол+пас.\nМарказий ярим ҳимоячи: Гаэтано Кастровилли (“Фиорентина”)\nЎз ўрнида амалга оширилган бир нечта харидларга қарамай, Кьезанинг жамоани тарк этиши натижаларга таъсир кўрсатяпти. “Удинезе”га ўз уйида мағлубиятга учрашига бир баҳя қолган флоренцияликларни мағлубиятдан марказий ярим ҳимоя вакили Гаэтано Кастровиллининг голи қутқариб қолди. Миленковичга узатган голли узатмаси эса жамоасига жуда муҳим 3 очкони тақдим этди.\nЧап қанот вингери: Карл Токо-Экамби (“Лион”)\nТоко-Экамбининг асл позицияси марказий ҳужумчи. Аммо бугунги “Лион”да у Мемфис Депай соясида қанотда ҳаракат қилишга мажбур. Ҳар ҳолда, Руди Гарсия “шерлар” тактикасини тузиб чиқар экан, камерунлик форвардни чап қанот вингери сифатида қайд этган. 28 ёшли футболчи “Монако”га қарши кечган марказий беллашувда йирик ғалаба қўлга киритилишига сабабчи бўлди: дубль орқали жамоаси муваффақиятига катта ҳисса қўшди.\nЎнг қанот вингери: Уилфрид Заа (“Критсал Пэлас”)\nЗаанинг ҳам ҳолатини юқорида сўз юритганимиз Серхио Рамосникига ўхшатишимиз мумкин. Чунки, ўйин бошланишига 1 соат қолган бир пайтда ҳам футбол мухлислари унинг майдонга тушиши ҳақида маълумотга эга эмасдилар. Бир тур аввал унинг кичик жароҳат орттириб олганлиги ҳақидаги хабарлар ОАВда тарқалганди.\nУ эса майдонга тушди ва кичик Лондон дербисида жамоасига ғалаба тақдим этди.\nЧемпионшипда ғолиб бўлиб, АПЛга чиқиб келган Бьелса шогирдлари юқори дивизионда ҳам ўз сўзини айта оляпти. Бир қатор футболчилари аллақачон мухлислар назарига тушиб улгурди.\nФаолиятининг асосий қисмини “Челси” футболчиси сифатида бошқа клубларда ижарада ўтказган Бэмфорд учун жорий мавсум старти жуда омадли келди. Бу каби жамоаларда даставвал мана шундай тўпурарлар чиқиб туриши АПЛда одат тусига кирган: Остин, Ульоа, Пукки ва ҳоказо. Умид қиламизки, фаолиятининг катта қисмини “Челси” футболчиси сифатида бошқа клубларда ижарада ўтказган инглиз форварди барқарор ўйин намойиш эта олади.\nЭътиборлиси, у якунига етган ҳафтада мағлубиятсиз келаётган “Астон Вилла” дарвозасига хет-трик қайд этди.\nМюнхенликлар ўз уйида Франкфуртдан келган рақибларига “меҳмондорчилик” уюштириб берди. Бош ошпаз ролида Роберт Левандовски. Унинг навбатдаги хет-тригини кутиб олишингиз мумкин. Аммо негадир польшалик ҳужумчи Чемпионлар Лигасида гол уришга қийналмоқда.\n“Бавария”нинг чемпионлик масаласи эса бу каби жамоаларга қарши ўйинда эмас, айнан “Боруссия” билан кечадиган учрашувда ҳал бўладиганга ўхшайди.


Ёшлар ўртасида коррупция ва унинг турлари ҳақида тушунтириш ишлари олиб борилди\nКоррупция - тараққиётга таҳдид\nКоррупцияга нисбатан муросасиз муносабатни қарор топтириш бугун ҳар қачонгидан-да долзарб аҳамият касб этмоқда. Бунинг учун ҳар бир фуқаро ўзида масъулиятни ҳис этиши лозим.\nДавлат тилида иш юритиш самарадорлигини ошириш йўлида\nСирдарё вилоят Адлия бошқармаси ва Гулистон шаҳар ҳокимлиги ҳамкорлигида ўтказилган семинар ана шундай номланди. Семинарда Гулистон шаҳридаги давлат органлари ва ташкилотларининг масъул ходимлари иштирокчи бўлди.\n“Ватан тақдири – менинг тақдиримда”\nБоёвут тумани адлия бўлими томонидан 1-сонли касб-ҳунар мактабида “Ватан тақдири – менинг тақдиримда” шиори остида ҳуқуқий тарғибот тадбири ташкил этилди.\nСайлов – 2021: Сайловда шахсан ўзим иштирок этаман!\nМамлакатимизда сайловга оид қонунларнинг тизимлаштирилиши ҳамда қўшимча ўттиздан ортиқ муҳим демократик қоида-талабларнинг киритилиши асосида қабул қилинган Сайлов кодекси мазкур жараённи янги босқичга олиб чиқишда муҳим омил бўлмоқда.\n“Ватан тақдири – менинг тақдиримда” шиори остида ҳуқуқий тарғибот тадбирлари давом этмоқда\nМирзаобод тумани адлия бўлими томонидан тумандаги 1-сонли умумий ўрта таълим мактабида ёшларнинг ҳуқуқий саводхонлигини ошириш, улар ўртасида фуқаролик позициясини мустаҳкамлаш, ватанга даҳлдорлик ҳиссини юксалтириш мақсадида “Ватан тақдири – менинг тақдиримда”мавзусида давра суҳбати ташкил этилди.\nМен сайловда илк бор овоз бераман!\nСирдарё вилоят адлия бошқармаси ҳамда Ховос туман адлия бўлими томонидан тумандаги 1-сонли касб-ҳунар мактабида «Мен сайловда илк бор овоз бераман!» мавзусида ҳуқуқий тарғибот тадбири ташкил этилди.\n"Аёллар дафтари - имкониятлар манбаи"\nҲар бир ҳудудда “Аёллар дафтари” шакллантирилиб, мазкур дафтарга киритиладиган аёлларнинг тоифалар кесимидаги рўйхати ҳамда улар билан ишлаш бўйича “Йўл харита”лари тасдиқланган.\nСавол: Сайлов комиссияларининг мажлисларида кимлар қатнашиши мумкин?\nИнтеллектуал мулк муҳофазаси кучайтирилади\nЎзбекистон Республикасининг 2021 йил 20 августдаги “Интеллектуал мулк объектларининг ҳуқуқий муҳофазаси янада такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонуни билан соҳага оид қонунчилик ҳужжатлари муайян нормалар билан тўлдирилди, интеллектуал мулк объектлари муҳофазаси мустаҳамланди.


Ҳудудларнинг ривожланиш рейтинги тузилади\n21 октябр 2020, Тошкент вақти: 04:36\nРейтинг Тошкент шаҳри, вилоятлар ва Қорақалпоғистон Республикасини қамраши айтилмоқда.\nЎзбекистонда статистик кўрсаткичлар ва сўровномалар натижалари асосида ҳудудларнинг ижтимоий-иқтисодий ривожланишини рейтинг баҳолаш тизими жорий этилади. Бу ҳақда мамлакат президентининг 1 май куни қабул қилинган “Ҳудудларни ижтимоий-иқтисодий ривожлантиришни рейтинг баҳолаш тизимини жорий этиш тўғрисида”ги қарори айтилган, дея маълум қилади Адлия вазирлигининг “Ҳуқуқий ахборот” канали.\nҚайд этилишича, рейтинг тузишда иқтисодий тараққиётни таъминлаш, янги иш ўринларини яратиш, ишсизликни камайтириш, аҳоли турмуш сифатини яхшилаш каби жиҳатларга алоҳида эътибор қаратилади.\nБаҳолашни амалга ошириш мақсадида жорий йил 1 июнига қадар махсус ахборот тизим ишлаб чиқилади ва дастлаб 2019 йил учун ушбу тизим орқали синов режимида баҳолаш амалга оширилади.\nНатижалар асосида рейтинг кўрсаткичларини аниқлаш Қорақалпоғистон Республикаси, вилоятлар, Тошкент шаҳри, туманлар ва шаҳарлар кесимида амалга оширилади.\nРейтинг баҳолаш натижалари, қарорга мувофиқ, ҳар йили Вазирлар Маҳкамаси ва давлат ҳокимияти вакиллик органлари йиғилишларида танқидий муҳокама қилиниши шарт.


Достонбек Ҳамдамов билан эксклюзив интервью (Тўлиқ шаклда)\n23 октябрь, 2017, 20:00\nТошкентнинг “Бунёдкор” клуби аъзоси Достонбек Ҳамдамов SPORTS.uz меҳмони бўлди.\nСўнги пайтларда ўзиннинг ёрқин ўйинлари билан мухлисларини хурсанд қилаётган Достонбек Ҳамдамов Ўзбекистон чемпионати, кубок баҳслари, ШЎҲ парчаланиши, қишда хориждан бўлган таклифга нима учун қизиқмагани ва бошқалар ҳақидаги фикрлари билан ўртоқлашди.\n“Бунёдкор” нима сабабдан Бекободда очко йўқотди?\n- Ҳар доим меҳмонда “Бунёдкор” учун қийин ўйин бўлади. Ўйлашимча, бошқа клубларда ҳам шундай. Чиройлик ва вазиятларга бой учрашув ўтказилди. Қолаверса, ҳакамларнинг хатоси ҳам бор эди.\nНима учун “Металлург” ўз майдонида кучли рақиблар билан тенгма-тенг ҳаракат қилади-ю, сафарда аксинча деб ўйлайсиз?\n- Бу ўзларининг руҳий тайёргарликлари деб ўйлайман. Ҳақиқатдан ҳам грандларга қарши бемалол туриб бера олади. Уй учрашувларида мухлислари куч бағишлаб туради.\nЭнди “қалдирғочлар”ни 2-ўрин учун курашдан чиқди дейиш мумкинми?\n- Йўқ, олдинда беллашувлар бор. Иложи борича ғалабага эришиб, юқори поғоналарни эгаллашга ҳаракат қиламиз. Ҳали биз курашдан чиқдик дегани эмас.\n“Бунёдкор”га 2-ўрин учун курашда ким асосий рақобатчи, “Насаф” ёки “Пахтакор”?\n- Ҳозир бирор бир фикр билдириш қийин. Чунки “Бухоро” ҳам курашмоқда. Биз “Насаф” ва “Пахтакор”га қарамасдан фақат 3 очко учун итилишимиз шарт. Бошқа натижа бизни умуман қониқтирмайди.\nУмуман олганда, чемпионатнинг бориши олдинги мавсумлардан нимаси билан фарқ қилмоқда?\n- Олий лигамиз ижобий томонга ўзгармоқда. Савия борасида ҳам шундай фикр айтиш мумкин. Ёшлар кашф этиляпти, сифатли майдонларга эга бўлмоқда. “Пахтакор”, “Бунёдкор”, “Локомотив” ва “Қизилқум”да яхши шароитлар яратилган. Бошқа ўйингоҳларда ҳам ўзгаришлар кетмоқда.\nБу мавсумдаги кутилмаган натижаларни кўплаб қайд этилиши грандлар кучсизланганими ёки ўртамиёна клублар ўсганидан даракми?\n- Йўқ, кучли жамоаларда пасайиш бўлмади. Сиз айтганингиздек, бошқалар кучайди. Масалан, “Қўқон-1912”, “Бухоро” ва бошқалар. Бу йил оддий жамоанинг ўзи йўқ.\n“Бунёдкор” нима учун “Динамо” билан Тошкентда кечган олий лига ва кубок баҳсларида гол ура олмади?\n-Биринчи даврада самарқандликлар дастлаб бизнинг дарвозамизни ишғол қилишган. Шунда ҳисобни тенглаштириш учун астойдил тўп тепдик ва мақсадимизга эришганмиз. Кубок беллашувида ҳам имкониятларни юзага келтиргандик. Бироқ омад биздан юз ўгирди. Самарқанддаги баҳсларда бунинг акси кузатилди.\nҲозирги кунда “Локомотив” бошқалардан яққол устунлик қилмоқда. Бунинг сабаби нимада деб биласиз?\n- Сабаблар кўп. “Локо”да кучли ўйинчилар жамланган. Қолаверса, уларнинг рақиблари етарликча очколарни бой бергани ҳам ҳозир орадаги очколардаги фарқ катталашишига олиб келди. Ҳали ҳеч нарса йўчотилгани йўқ. “Темирйўлчилар” билан олдинда 2 та беллашувимиз мавжуд.\n“Бунёдкор”нинг кубок финалидаги имкониятлари қандай? Ички чемпионатда вақти-вақти билан очколар қўлдан бой берилмоқда. Бу муҳим беллашув олдидан футболчиларга руҳий босим туғдирмайдими?\n- Кубок финалига осонликча чиққанимиз йўқ. Бир қадам қолди соврин ютишимизга. Бунинг учун бор кучимиз билан ҳаракат қиламиз. Миржалол Қосимов бизга фақат бугунги ўйин ҳақида ўйлашимиз кераклигини айтиб ўтади. Навбатдаги учрашувга олдимиздаги беллашувда ўтиб олсак, ўшанда тайёргарлик кўрамиз. Чунки фикр-у ҳаёлимиз биринчи ўтказиладиган баҳсга қаратилишини уқтирадилар.\n“Локомотив” таркибида энг ҳавфли ўйинчи ким?\n-Уларда жамоавий ўйин шаклланган. Шунинг учун рақиб таркибидан айнан кимнидир ажрата олмайман. Ҳужумни якунлай оладиган футболчилар ҳам жамланган. Масалан, Марат Бикмаев, Мурод Бобожонов ва бошқалар.\nФинал “Бунёдкор” стадионида ўтказилиши “қалдирғочлар”га қўшимча куч бағишлайдими ёки ортиқча босим?\n- Ортиқча босим туғдирмайди. Биз ўз уйимизда ўйнаймиз. Қўшимча куч биғишлаши аниқ.\n“Бунёдкор” учун ҳозирча мавсумнинг энг қийин учрашуви қайси?\n- Барча беллашувларда муаммолар бор. Танлаш қийин. Лекин Тошкентда “Насаф” билан ҳақиқий драматик учрашув бўлганди.\nАндрей Микляев сўнги интервьюларида айни пайтда “Насаф” Ўзбекистоннинг энг кучли жамоаси деб атади. Сиз бунга қўшиласизми?\n- “Насаф” ҳозиги кунда уй ва меҳмонда ҳар қандай рақибга муносиб қаршилик кўрсатмоқда. Рўзиқул Бердиев яхши жамоа шакллантирган. “Аждарлар” бу мавсум анча кучайган.\nЧемпионатнинг энг яхши легионери ким?\n- Мен учун “Локомотив”даги Кахи Махарадзе энг яхшиси.\nОлий лига-2017нинг тасодиф ёки сюрприз клуби\n- Сюрприз жамоа бу – “Динамо”. Олег Тюлькин шогирдлари биринчи даврада мухлислар томонидан “Лестер” номини ҳам қўлга киритишди.\nДостонбек Ҳамдамов қайси футболчига қарши тўп тепганда қийинчиликларга дуч келади?\n- Ўзимни техник томондан кучли футболчи деб билмайман. Ёшлигимдан жамоавий ўйин мослашганман. Тўғриси, кимдир менга қаршилик кўрсатганда қийинчиликларга дуч келишим борасида ўйлаб кўрмаган эканман. Қайсидир вазиятларда мендан устунлик қилганлар ҳам бор. Бироқ...\nЎзбекистон миллий терма жамоасининг тақдира ҳал бўлди. Энди кейинги чемпионатларга режаларни ҳозирдан тузиш шарт. Сизнингча, бош мураббий лавозимга қайси мутахассис муносиб? Яъни, ўзимизга яқинроқ Россия ва Украинаданми ёки Европа?\n- Европа варианти яхшироқ. Аммо айни пайтда Рўзиқул Бердиев вақтинчалик янги бош мураббий этиб тайинланди. Билмадим, энди воқеалар ривожи қандай тус олади. Футболчилар эса МТЖга ким устозлик қилишидан қатъий назар, майдонга чиққанида чин дилдан меҳнат қилиши шарт.\nТерма жамоамизга кимларнинг ўрнига қайси футболчиларни жалб қилган бўлардингиз? Ёки ўзингиз учун оптимал бўлган 11 футболчи\n- Ўзбекистон чемпионатида ёш кучли футболчилар кўп. Янги мураббий танлаб шулар орасидан танлаб, энг муносибларини МТЖга жалб қилади.\nМТЖмиз ЖЧдан қуруқ қолаётгани барчани дилини хира қилиши аниқ. Аммо сўнги пайтларда ўсмирлар ва ёшларимиз ҳам мундиаллардан мосуво қолишмоқда. Бир неча йил аввал кучли саккизликка кирган футболчилар бугунги кунга келиб, чемпионатлардан четда қолишяпти. Бу ўзбек футболининг ортга қараб кетаётганидан даракми?\n- 1996 йилги авлоддан сўнг ривожланишдан тўхтади. Ундан кейинги ёшлар ЖЧга чиқа олмаяпти. Бунга нима сабаб бўлганлигини билмаймиз. Келажаги ёрқин истеъдодлар бор. Аммо... Охирги марта биз мундиалда иштирок этдик.\nСизга мавсумлар аввалида хориждан айнан қайси клублардан таклифлар бўлганди?\n- “Бунёдкор”га таклифлар тушганлигини эшитдим. Аммо ўзим қизиқиб кўрмадим. Чунки “қалдирғочлар” билан шартномам бор. Агар у гапларга эътибор берсам, муҳим ўйинлар олдидан чалғиб қолишни истамадим. Қолаверса, ўзим ҳам Европанинг кучли чемпионатларида тўп тепишни истайман.\nЎз имкониятингиздан келиб чиқиб, қайси биринчиликда ўйнаб кета оламан деб ўйлайсиз?\n- Ла Лигани ёқтираман. Техникага асосланган футбол намойиш этилади. “Барселона” мухлисиман. Премеро ўйинларини кузатиб бораман. Шу боис Испанияда фаолият олиб боришга кўзим етади.\n- Ҳозирча агентим йўқ.\nЎзбекистон ва жаҳонда қайси футболчига ҳавас қиласиз?\n- “Реал”да Роналду ва Бэйл, “Барселона”да Мессининг ҳаракатларини мароқ билан томоша қиламан.\nБир неча йил олдин футбол оламида кучли триолар юзага келганди. Биз ҳам ўша пайтда ББС, МСНга ҳавас қилиб “Бунёдкор” ҳужумчиларини ШЎХ деб номлагандик. Яъни, Шомуродов, Ўринбоев ва Ҳамдамов. Ҳўш айтингчи, ШЎХ нима сабабдан парчаланди?\n- Ростдан ҳам бу каби ўхшатишни олдин эшитгандим. Ҳаммани ўз йўли бор. Заби аввал “Олмалиқ”, кейин “Пахтакор”га йўл олди. Элдор Россия чемпионатида тўп тепмоқда. Аммо ҳозир ҳам жамоада кучли футболчилар жамланган. Улар билан бошқа номларни чиқаришга ҳаракат қиламиз.\nЭлдор Шомуродов Россия чемпионатида йўқолиб қолди, деган қарашлар мавжуд. Сиз бунга футболчи сифатида қандай изоҳ берган бўлардингиз?\n- Шомуродов жуда кучли ўйинчи. Ҳали ўз сўзини айтади. Голлар уриб, жамоасига фойдаси тегишига ишонаман.\nЗабихилло Ўринбоев масаласида нима дея оласиз? Рақобат юқори бўлиши кутилган “Пахтакор”дан кўра “Олмалиқ”да тўп тепгани маъқулмасмиди?\n- Барча футболчини ўз стили бор. Забихилло иккинчи қаватда устунликка эга. Нима сабабдан “шерлар” сафига бориб қўшилганини билмайман. Аммо вақти келиб ўзини кўрсатиб, МТЖга номзодлар қаторига кира олади.\nБу мавсумнинг энг яхши уч футболчиси ким?\n- Акрамжон Комилов, Икром Алибоев ва Шохруз Норхонов.


ҚИРМИЗИ ОЛМА - “Китоб дунёси” газетаси сайти\n38 марта кўрилган.\nЯҳёхон ФАЁЗ – 1988 йил Сурхондарё вилоятининг Бойсун туманида туғилган. Зомин ёш ижодкорлар анъанавий семинари иштирокчиси. Ҳозирда Ўзбекистон давлат санъат ва маданият институти талабаси.\nМуҳаррирлик ҳам анчагина оғир ва масъулиятли экан. Бугун газетанинг янги сони нашрдан чиқди. Бу галгиси ҳаммасидан кўра қийин бўлиши билан бирга янгиликларга бой бўлди. Газетанинг барча ходимлари кетгач, Абдулазиз хонада ёлғиз ўзи қолди. У ёзув столига ўтириб бошини қуйи солиб ҳамон хаёл суриб ўтирибди. Бир қўлида ручка оппоқ вараққа нималарнидир, ёзиб яна ўчиради, ёзади, ўчиради. Чуқур уф тортиб, ҳамма томони ручка рангига бўялган варақни ғижимлаб хона бурчагидаги чиқиндилар челагига улоқтирди, ручкани эса зарда билан стол устига ташлади. Ўрнидан истар-истамас туриб дераза томон юрди. Октябрь ойининг ўрталари олма, ўрик ва бошқа дарахтлардан тўкилаётган олтинранг япроқлар ер юзини олтинга бўягандай гуё. Ҳарҳолда куз фасли, таш-қарида анча салқинлик ва олтин кузнинг майин шамоли эсиб турибди. Ишхона деразаси яқинида қирмизи олма ғарқ пишган. Атласранг олмалар камалак турли товланиб, кўнгилни яшнатади. Тип-тиниқ сокин денгизнинг ҳар-ҳар жо-йида пайдо бўлган сув пуфакчалари каби мусаффо осмонда ёпишиб турган яккам-дуккам булутлар алла айтиб осмонўпар чинорларни тебратаётгандай гуё. Абдулазиз бир муддат бу гўзал манзарага тикилиб турди-да, беихтиёр деразани очди. Кузнинг ёқимли ҳавоси билан қирмизи олмаларнинг хушбўй ҳидларидан тўйиб-тўйиб нафас олди. Олма шохларини эгиб ўзгача товланиб турган қирмизи олмалар Абдулазизни ёшликнинг ажо-йиб хотиралари, ўспиринлик чоғлари томон етаклади. Ёшликдаги шўхликлару беқарорликлар, айниқса, қўшни қиз Шодия билан ўрталаридаги соф муҳаббат кўз ўнгидан видео тасмаларидек ўта бошлади. Ўшанда у ўн саккиз ёшда эди. Бир куни мактабдан қайтаётиб йўл чеккасида ғарқ пишган қирмизи олмалардан икки дона олиб, орқадан узун сочларини кўз-кўз қилиб дугоналари билан беғубор кулишиб келаётган ўзидан бир синф кичик ўқийдиган қўшни қиз Шодияни кутиб турди. Дугоналари билан хайрлашиб уйига томон бурилиб кетаётган бу гўзал қиз унинг кўзига ҳар галгидан кўра гўзалроқ кўриниб кетди.\n– Шодия... Шодия, илтимос, тўхтанг! – деди у ҳар доимгидай сизлаб. Қизнинг бошини қуйи солганча кетаётганини кўрган Абдулазиз унга етиб олиш мақсадида қадамларини тезлатди. – Олма... олма пишибди, – деди у дудуқланиб, – сиз учун уздим бу олмаларни, – деди у олмаларни қизга узатаётиб.\n– Менгами? Биттасини оламан, қолгани ўзингизда қолаверсин, – деди чуқур ҳаяжонда турган Шодия.\n– Ҳа майли. Биласизми, сизга анча вақтдан бери бир гап айтмоқчи бўлиб юраман, лекин... лекин...\nШодия Абдулазизнинг гапларини эшитишни ҳам, эшитмасликни ҳам билмай қўлидаги олмани чангаллаганча ерга қараб ўтирарди.\n– Абдулазиз!.. Абдулазиз, деяпман! Қаерларда юрибсан, бола тушмагур, бир соатдан бери нима қиляпсан кўчанинг бошида?! Моллар маъраб қулоқ-мияни еди-ку!\nКўча бошидаги пахса деворлар орасидан бошини кўча томон чиқариб ўғлини чақираётган аёлнинг баланд овозини эшитган Шодия кетарини ҳам, қоларини ҳам билмай ҳаяжонда қотиб қолди. Бир муддатдан кейин ўзига келгач, уйига томон шошганча юриб кетди.\n– Эртага мактабга борасизми?\nУ Абдулазизнинг бу сўзларини эшитмасликка олиб кетаверди, дарвозасига яқинлашгач ич-ичидан нимадир, балки унга бўлган ҳурмати ёки қалбидаги соф муҳаббатнинг илк куртакларидир, жавоб қайтаришга ундади:\n– Эртага якшанба-ку?\nУ мана шу сўзларни айтар экан, ўгирилиб Абдулазиз томон самимий жилмайди-да, дарвозадан ичкари кириб кетди.\nДушанба куни мактабга кетаётиб Шодияга яна қандай гап қўшсам экан, унга бўлган муҳаббатимни қандай изҳор этсам экан, деган ўйда кетаётган Абдулазизнинг хаёлига ўша кунги олмалар келди. Яна шу олмалардан териш мақсадида қадамларини тезлатди. Дарахт ёнига келиб не кўз билан кўрсинки, бир дона ҳам олма йўқ. Абдулазиз қишлоқнинг тўпори, оқкўнгил, ҳақиқий қишлоқ йигити эмасми, режалари барбод бўлганини кўриб кўзларида ёш айланди. Кейин билса, якшанба куни келган олмафурушлар битта қолдирмай териб кетган экан. Нима қилишини билмай қолган Абдулазиз ўтган кунги олмани костюмининг чўнтагига солиб қўйганини эслаб орқасига қайтди. Йўлда кетаётиб уйи яқинидаги муюлишга етганда шошилиб келаётган Шодияни, унинг қўлларидаги атласранг олмани кўриб ўзида йўқ севиниб кетди...\nБаланд жиринглаган телефон овози Абдулазизни хаёллар уммонидан соҳил томон қалқитиб юборди.\n– Алло, эшитаман!\n– Дада, келяпсизми? Бугун ойимнинг туғилган кунлари-ку, эсингиздан чиқдими?\n– Йўқ-йўқ, эсимда, ҳозир бораман, ўғлим.\nАбдулазиз хаёлидан кечган барча нарсаларни оқ вараққа тушириб, ўз ҳикоясини якунлаб, ручкани ҳам очиқ қоғоз устида қолдириб, хонадан шошилганча чиқиб кетди.\nКун қорайиб қолган. Шом вақти. Эшик қўнғироғи жиринглади. Эшикни соч турмаклари ўзига ярашган, юзларида байрамий табассум билан ўттиз беш ёшлардаги бир аёл очди. Ташқарида бир сават қип-қизил олма кўтарган кўйи Абдулазиз турарди...


1.Корхона зарарни Устав фондини камайтириши ҳисобига қоплаши мумкинми? 2.Бунда қандай ҳужжатлар расмийлаштирилади?\nБизнинг чет эл билан қўшма корхонамиз 100 000 минг сўм зарарда турибди.\n1. Ҳа, корхона устав фондининг белгиланган энг кам миқдорига амал қилган ҳолда уни соф активлар қийматигача камайтиришга ҳақли.\nМасъулияти чекланган жамиятнинг (кейинги ўринларда – жамият) хўжалик фаолияти натижасида қопланмаган зарарининг юзага келиши унинг соф активлари қийматининг камайишига олиб келади. Бундай ҳолда кўрилган зарарни қоплаш учун жамият иштирокчиларининг умумий йиғилиши устав фондини (устав капиталини) барча иштирокчиларнинг ундаги улушининг номинал қийматини камайтириши ҳақида қарор қабул қилиши мумкин. Устав фондини камайтириш "Масъулияти чекланган ҳамда қўшимча масъулиятли жамиятлар тўғрисида"ги Қонунининг 19-моддасига мувофиқ амалга оширилади (кейинги ўринларда – Қонун).\nАммо жамият ўз устав фондини соф активлар қийматидан ошмаган миқдорга, ҳамда жамият таъсис ҳужжатларидаги ўзгаришларни давлат рўйхатидан қайта ўтказиш пайтида қонун билан белгиланган устав капиталининг энг кам миқдорига амал қилган ҳолда камайтириши мумкин. (Қонуннинг 14-моддаси). Жамиятнинг устав фонди ҳужжатларни тақдим қилиш санасидаги энг кам иш ҳақининг 40 бараваридан кам бўлиши мумкин эмас.\nСоф активлар қиймати ҳисоб-китоб асосида аниқланади: барча активлар қийматидан мажбуриятлар суммаси чегириб ташланади (баланс 400 сатридан 770 сатри айрилади).\nБунда, жамиятнинг устав фондини камайтириш барча иштирокчиларнинг улушлари нисбатини (фоизларда ёки касрларда) ўзгаришсиз сақлаган ҳолда уларнинг улушларининг номинал қийматини камайтириш ҳисобига амалга оширилади.\n2. Устав фонди камайишини рўйхатдан ўтказиш учун зарарни қоплаш мақсадида устав фондини камайтириш тўғрисидаги ягона таъсисчи қарори ёки иштирокчилар йиғилиши баённомасини расмийлаштириш керак.\nҚарор (баённома) қуйидаги маълумотларни ўзида акс эттириши керак:\n- устав фондини камайтириш миқдори;\n- барча иштирокчилар улушининг номинал қиймати;\n- устав фондининг янги миқдори;\n- устав фонди миқдорининг камайиши ҳақида жамият кредиторларини огоҳлантириш тартиби ва муддатлари;\n- устав фонди камайиши билан боғлиқ таъсис ҳужжатларидаги тасдиқланган ўзгариш ва қўшимчалар.\nИштирокчи (лар) нинг қабул қилган қарори рўйхатдан ўтказувчи органдан рўйхатга олинади. Шундан кейин ушбу ўзгаришлар бухгалтерия ҳисобида акс эттирилади.


Қодиржон Ботиров иши бўйича суд давом этмоқда\n23 сентябр куни Қодиржон Ботиров устидан бўлиб ўтган маҳкамада 2 нафар жабрланувчи ва 3 гувоҳ кўрсатма берди. Бу борада Қирғизистон Олий суди матбуот котиби Бақтибек Рисалиев маълум қилди.\nУнга кўра, кейинги суд маҳкамаси шу йилнинг 28 сентябрига белгиланган.\nҚирғизистонлик ўзбек лидерлари, хусусан, Республика ўзбек миллий-маданий маркази вице-президенти Қодиржон Ботиров устидан маҳкамалар бундан аввал 2011 йилнинг 29 апрел, 4 -11 май, 4 - 13 -21 июл ва 8 - 12 сентябр кунларига белгиланган ва турли сабабларга кўра қолдирилган. Шу йилнинг 16 сентябридан эса маҳкамада жабрланувчилар ва гувоҳлар кўрсатма бера бошлаган.


ДХХ Афғонистонда қолаётган болаларни яқинлари бағрига қайтарди - zarnews.uz\nДХХ Афғонистонда қолаётган болаларни яқинлари бағрига қайтарди\nҲаёт инсонга бир марта берилади. Унда тўғри йўлдан адашмаслик ҳар бир инсоннинг ўз қўлида. Афсуски, ёт ғоялар таъсирига тушиб, нотўғрини ҳақ, дея қабул қиладиганлар ҳам йўқ эмас.\nАна шундайлардан бири 1982 йил Андижон вилоятида туғилган Фарҳод Ҳамроқулов эди. Дастлаб у ишлаш учун Россия Федерациясига кетади. Кейинроқ турмуш ўртоғи 1984 йилда туғилган Раъно Ҳамроқулова ва 3 нафар фарзанди - 2003 йилда туғилган Бибиойша, 2005 йилда туғилган Шерзодбек ҳамда 2009 йилда туғилган Осиёхонларни ўз олдига чақириб олади. Экстремистик оқимлар таъсирига тушиб қолган Фарҳод Ҳамроқулов 2013 йил оиласини олиб, Озарбойжон ва Эрон орқали Покистон давлатига боради. У ерда улар “Туркистон ислом ҳаракати“ халқаро террористик ташкилотига қўшилиб, бир неча йиллар мобайнида сарсон саргардонликда ҳаёт кечиришади.\nОхир оқибат 2012 йилнинг август ойида Фарҳод Ҳамроқулов Покистон ҳукумати қўшинларининг террорчиларга қарши ўтказган ҳарбий амалиёти натижасида ҳалок бўлади. Унинг ўлимидан сўнг 3 нафар фарзанди билан бева қолган Раъно Ҳамроқулова 2013 йил “Туркистон ислом ҳаракати“ террористик ташкилотининг бошқа бир аъзоси билан шаръий никоҳ қуради.\n2014 йилнинг кузларида эса улар Афғонистонга кўчиб ўтишади ва қизи Райёна туғилади. Аммо, 2018 йил Раъно Ҳамроқулова саргардонликда орттирган оғир хасталикдан вафот этади.\nДавлат хавфсизлик хизматининг хорижий ҳамкорлар билан олиб борган саъй-ҳаракати туфайли 2018 йилнинг август ойида ота-онасиз қолган болаларнинг 2 нафари - Осиёхон ва Райёналар Ўзбекистонга олиб келиниб, бобоси ва бувиси қарамоғига топширилади.\nЖорий йилнинг май ойида Раъно Ҳамроқулованинг Андижон вилоятида истиқомат қилувчи онаси Кимёхон Жакбарованинг қолган икки нафар набирасини юртимизга қайтариш борасида ёрдам сўраб Давлат хавфсизлик хизматига қилган мурожаатига асосан, куни кеча Бибиойша ва Шерзодбеклар ҳам яқин қариндошлари бағрига қайтарилди.\nЭнди бу болалар мамлакатимизда яшаётган тенгқурлари қатори замонавий мактабларда таълим олиб, келажакда ватан корига ярайдиган шахслар бўлиб улғаядилар, деб ёзади ЎзА.\nТеглар: Афғонистон болалар\n“Жуда оғир бўлди”: Афғон йигити коронавирусни қандай енгди?\nYoutube‘даги 8 ёшли боланинг видео мурожаати Сенат қўмитаси томонидан ўрганилди (видео)\nЎзбекистон фуқароларига Афғонистон, Эрон ва Италияга бормай туриш тавсия этилди\nАфғонистонда дастлабки коронавирус билан касалланиш ҳолати қайд этилди\nАфғонистонда йўловчи самолёти қулаб тушди\nБоласини яқинларига қолдириб кетаётган ота-оналар нима ютқазади?\nКоронавирус қаршисида Италия мутлақо ёлғиз қолиб кетди. Энди Европа иттифоқи қулайдими?\nЭҳтиёжмандлар ҳолидан хабар олинди\nПоликлиникада карантинга амал қилинмоқда\nкарантин коронавирус карантин коронавирус дунёдаги вазият Коронавирусга чалинганлар транспорт ҳаракати коронавирус махсус рухсатнома Озиқ-овқат Тошкент дезинфекция тиббий ниқоблар гуманитар ёрдам


Зефамин – medu.uz – Дорилар ҳақида маълумотлар ўзбек тилида\nHome Йўриқномалар Зефамин\nПрепаратнинг савдо номи: Зефамин\nТаъсир этувчи моддалар (ХПН): Аминокислоталар: L-пролин, L-серин, L-аланин, L-изолейцин, L-лейцин, L-аспарагин кислотаси, L-тирозин, L-глутамин кислотаси, L-фенилаланин, L-аргинин гидрохлориди, L-лизин гидрохлориди, L-валин, L-треонин, L-гистидин гидрохлориди моногидрати, L-триптофан, L-метионин, L-цистин; глицин, сорбит, натрий дисульфити.\nДори шакли: инфузион эритма.\n1000 мл инфузион эритмада қуйидагилар сақланади:\nL-пролин (C5H9NO2) – 1,00 г\nL-серин (C3H7NO3) – 1,00 г\nL-аланин (C3H7NO2) – 2,00 г\nL-изолейцин (C6H13NO2) – 3,52 г\nL-лейцин (C6H13NO2) – 4,90 г\nL-аспарагин кислотаси (C4H7NO4) – 2,50 г\nL-тирозин (C9H11NO3) – 0,25 г\nL-глутамин кислотаси (C5H9NO4) – 0,75 г\nL-фенилаланин (C9H11NO2) – 5,33 г\nL-аргинин гидрохлориди (C6H14N4O2*HCl) – 5,00 г\nL-лизин гидрохлориди (C6H14N2O2 HCl) – 4,30 г\nL-валин (C5H11NO2) – 3,60 г\nL-треонин (C4H9NO3) – 2,50 г\nL-гистидин гидрохлориди моногидрати (C6H9N3O2.HCl.H2O) – 2,50 г\nL-триптофан (C11H12N2O2) – 0,90 г\nL-метионин (C5H11NO2S) – 2,25 г\nL-цистин (C6H12N2O4S2) – 0,10 г\nГлицин (C2H5NO2 ) – 7,60 г\nСорбит (C6H14NO6) – 50,00 г\nНатрий дисульфити (NaHSO3) – 0,50 г\nИнъекция учун сув – 1000 мл гача.\nТаърифи: рангсиз ёки деярли рангсиз, тиник эритма.\nФармакотерапевтик гуруҳи: Парентерал озиқлантириш учун препаратлар, аминокислоталар.\nПрепарат барча саккизта алмаштириб бўлмайдиган аминокислоталарни, шунингдек шартли алмаштирилиши мумкин бўлган L-аргинин ва L-гистидинни сақлайди. L-аргинин аммиакнинг мочевинага айланишига ёрдам беради, жигарда оқсилларнинг катаболизмида ҳосил бўлувчи аммонийнинг заҳарли ионларини боғлаб олади. L-аминокислоталар анаболик жараёнларда (оқсиллар синтези) қатнашади, катаболик жараёнларни секинлаштиради, репарация жараёнларини тезлаштиради, организмнинг экстра- ва интрацеллюляр суюқликларининг гемостазини бошқарувчи буфер тизимининг бир қисми ҳисобланади. Сорбит энергия ташувчиси ҳисобланади, жигарда фосфорланади ва фруктоза-6-фосфатга айланади. Сорбит альдегид ва кетон гуруҳларини сақламаслиги туфайли глюкозага нисбатан аминокислоталарни эритувчиси сифатида яхшироқдир, чунки улар аминокислоталарнинг аминогуруҳлари билан мажмуада аминокислоталарнинг таъсирини пасайтирувчи комплексларни ҳосил қилмайди.\n– болаларда оқсилли дистрофиялар, гипотрофиялар, МИЙ нуқсонлари;\nПрепарат вена ичига (в/и) томчилаб, беморнинг ҳолатини синчков кузатуви остида аста-секин\nЮборилади. Препарат пациентнинг клиник ҳолати ва унинг аминокислоталар ва суюқликка бўлган эҳтиёжи, тана вазни ва катаболизм даражасига қараб дозаланади.\nКатталар: 0,6 дан 1,0 г гача аминокислоталар (суткада 1 кг тана вазнига 20 мл эритма).\nКатаболик ҳолатларда – 1,3-2 г аминокислоталар (суткада 1 кг тана вазнига 40 мл эритма).\n2-18 ёшли болалар: 1,0-2,0 г аминокислоталар (суткада 1 кг тана вазнига 40 мл эритма).\nМаксимал суткалик доза – 2,0 г аминокислоталар (суткада 1 кг тана вазнига 40 мл эритма).\n– Ҳаёт учун ҳавф туғдирувчи нотурғун қон айланиши (шок);\n– Гипоксия (ҳужайраларни кислород билан етарлича таъминланмаслиги);\n– Оғир жигар ва буйрак етишмовчилиги;\n– Декомпенсация босқичидаги юрак етишмовчилиги;\n– Аминокислоталар алмашинувининг бузилиши;\n– Метаболик ацидоз;\n– Калла суяги-мия жароҳатининг ўткир даври\n– Препаратнинг компонентларига юқори сезувчанлик, кома ёки коматоз ҳолатни чақириши мумкин бўлган бош мия фаолиятини бузилишлари.\nПрепаратни болалар олаолмайдиган жойда сақлаш ва уни яроқлилик муддати ўтгач ишлатмаслик лозим. Фақат шикастланмаган флакондаги тиниқ эритмалар ишлатилсин.\nФлакон очилганидан кейин препаратни дарҳол ишлатиш керак. Очилган флакон сақланмасин. Аввал ишлатилган флакондаги препарат қайта қўлланилмасин.\n250 мл ва 500 мл дан инфузион эритма шиша флаконларда.


Номаҳрам... (3-қисм) - Zamin.uz\nМатназар ҳовлидаги сўрида мудраб ўтирарди. Эрта тонгда қизини етаклаганча кириб келган Ботир дўкондорни кўриб даст ўрнидан турди. Лекин ҳар галгидек югуриб бориб салом бермади. Шу кўйи сўри ёнида тураверди.\n— Нега қотиб қолдинг, баччағар? – қичқирди дўкондор. – Ё оёғинг шол бўлганми?\n— Сенламай гапиринг! — деди Матназар бақиришдан зўрға ўзини тийиб. — Бешигимни тебратмагансиз.\n— Ҳо, шунақами? Унда сен Ҳамидамнинг бешигини тебратганмидинг, кўрнамак? Нима учун урасан ярим жон боламни?\n— Ким урибди? Менинг аёл кишига қўл кўтарадиган одатим йўқ…\n— Ёлғон гапиряпти, — гап қўшди Ҳамида отасига қараб. – Аъзойи-баданимни моматалоқ қип ташлади…\n— Шунақа дегин? — Ботир дўкондор Матназарнинг таклифини ҳам кутиб ўтирмай, сўрига бориб чўкди. — Қани, буёққа ўтир, куёв бола! Гапимга яхшилаб қулоқ сол!\n— Ўйловдингки, Ҳамидани урсам, ҳайдаб солсам, шу билан ҳаммаси жойига тушиб кетади-а? Чучварани хом санабсан, бола! Қизим мана шу уйнинг хўжайини. Илгари бўлмаган бўлса, бугундан бошлаб у хўжайин. Биласанми нега? Чунки, тўйингни мен ўтказганман, мен жарақ-жарақ пул санаб берганман. Айтиб қўяй, агар бир ой ичида икки юз минг пулимни топиб қўлимга топширмас экансан, маҳалла катталарини чақираман-да, уйни қизимнинг номига хатлатиб бераман. Сен хунасани эса, орқангга бир тепиб ҳайдатвораман қишлоқдан. Мен билан ҳазиллашма!\n— Қўлингиздан келармикан? — бўш келмади Матназар.— Бу уй менга ота-онамдан ёдгор. Бировга бериб қўядиган аҳмоқ эмасман мен ҳам…\n— Шунақами? Тўхтаб тур, ҳозир мен оқсоқолни чақирай! Сен билан яхшиликча гаплашиб кетаман, деб ўйловдим. Яхшиликни билмайдиган кўрнамак экансан.\nБотир дўкондор югурганча масжидга – оқсоқолнинг олдига чиқиб кетди…\n— Энди… ука, бир томондан қайнотанг ҳақ, — дўкондорнинг ҳамроҳлигида ҳовлига кириб келган оқсоқол босиқлик билан Матназарга уқтира бошлади. — Ҳарқалай, қизини сенга ишониб топшириб қўйибди. Қолаверса, маҳалла гувоҳ, менинг илтимосим билан тўйларингни ўтказиб берди. Сен Ҳамидахонни уриб бекор қипсан.\n— Мен ҳеч кимни урганим йўқ! — деди Матназар. — Сиз ҳам шу одамнинг ноғорасини чалавермасангиз-чи! Сўкиб ҳайдадим, холос…\n— Майли, нима бўлса бўлиб ўтибди. Эр-хотин уришади, талашади, лекин икки кун ўтиб яна кўрмагандай яшаб кетаверишади. Буни турмуш деб қўйибдилар. Сен… Менга қара, қайнотангнинг қарзини бир йўлини қилиб узгин. Бу одамгаям осон эмас. Ҳали чиқарадиган қизи турибди… Нима дейсан?\nМатназар тескари қаради.\n— Ўша қарзни узаман, узаман! Намунча қистайвермаса бу одам? Яхшиям бегона эмас.\n— Менинг қизимни хўрладингми, энди ўзингдан кўр! Куёв бўлсанг ўзингга. Оқсоқол, сиз гувоҳсиз. Бугундан бошлаб ўша пулга фоиз қўяман. Қанча чўзса, шунча ошиб бораверади. Шундаям тўламай юраверса, мана шу ҳовлисини олиб қўйиб, ўзини кўчага ҳайдаттираман.\n— Йўқ, йўқ, бу шаштингиздан қайтинг! — дўкондорни тинчлантирган бўлди оқсоқол. — Тўлайди, тўлайди.\n— Бўпти, гап шу. Кўзини мошдай очиб қўймасам, отимни бошқа қўяман. Мен бунақаларнинг кўпини кўрганман. Қизим, сен сира қўрқмай болангга қараб ўтиравер. Мабодо яна бир балони бошласа, дарров олдимга бор. Кунини кўрсатиб қўяман бунақа муштумзўрнинг…\nМатназар индамади. Қайнотасидан шунчалар кўнгли қолдики, ҳатто, одамгарчилик юзасидан кузатиб ҳам чиқмади. Оқсоқол дарвозага етгунича имлай-имлай, натижа чиқмагач, уйига йўл олди…\nАвтобус серқатнов йўл бўйлаб елдай учиб борарди. Матназар кўзлари йўлда бўлса-да, хаёлан қайнотаси билан ҳамон жанжаллашар, жаҳди танасига сиғмай, қўлларини мушт қилганича рулга уриб-уриб қўярди.\n— “Ҳаромхўр, — ўйларди у. — Қаёқданам шу еб тўймаснинг қизига йўлиқдим? Чўлоқлигига, ярим жонлигига раҳмим келибди. Кўнгли ярим, бундайлардан ёмонлик чиқмайди, деб ўйлабман. Нега ўшанда қўни-қўшнисидан суриштирмадим? Нега оқсоқолнинг қуруқ гапларига лаққа тушдим? Ҳозирги замонда ҳеч ким дўстлик қилмас экан-да! Нега шуларни вақтида англамадим? Энди нима қиламан? Манови шалоғи чиққан аравани ҳайдаб, қандай узаман ҳаром пулларини? Илгари қайнота-қайноналар куёвни ўз фарзандидан ҳам азизроқ кўради, деб эшитардим. Наҳотки, ўша гаплар шунчаки айтилган бўлса? Ё мен шунақасига учрадимми?”\nШу пайт узоқдан бир аёлнинг қўл кўтарганига кўзи тушиб Матназар тезликни камайтира борди. Боласи бўлса керак, аёл тўрт ёшлар орасидаги бир гўдакнинг қўлидан ушлаб олганди.\n— Бу ким бўлди? — деди ўзига-ўзи.— Кеч кирганида катта йўлда нима қиляпти? Бу атрофда қишлоқ бўлмаса…\nМатназар аёлнинг ёнига келганда қаттиқ тормоз берди ва ўзи эшикни очиб пастга тушди.\n— Тинчликми? Қаерга кетяпсизлар? — сўради у она-болага ҳайрат аралаш боқиб.\nАёлнинг кўзлари тўла ёш эди. Қўлидаги дастрўмолчасига кўз ёшларини арта-арта ерга боққан кўйи жавоб қилди.\n— Муллака, бизнинг борадиган жойимиз йўқ…\n— Нима? Қ-қанақасига? Ё мусофирмисиз?\n— Мусофирликка мусофирмиз. Аммо ўз қишлоғимиздан ҳам ҳайдалдик…\n— Ким ҳайдади сизларни? Болангиз ҳали ёш бўлса…\n— Эрим ўлиб кетгач… Қайнонам мени бузуққа чиқариб… Ҳайдаб солди қишлоқдан. Энди қайга боришни билмай гарангмиз болам билан.\n— Унда катта кўчада нима қилиб тургандингиз? Кеч тушиб қолган бўлса…\nЎзимча узоқ-узоқларга кетиб жой топармиканман, деб ўйладим. Агар топсам, деҳқончилик қилсамми… Ҳаётимни йўлга солволармидим, деб хаёл қилгандим.\nМатназар аёлга ер остидан тикилиб қаради. Келишгангина, кўринишидан унақанги енгилтак аёлларга ўхшамайди. Тағин ким билсин? Ҳаётида сира бу тахлит воқеаларга дуч келмаганди.\n— “Нима қилсам экан, — ўйлади у. — Қандай маслаҳат берсам? Тўхта, деҳқончилик қилсам дедими? Ҳа, агар бузуқи бўлганда, шу ерлардаям қилаверарди қиладиганини… Демак, ҳақиқатан қийналган. Жонидан ўтгани учунгина шундай қарорга келган. Йўқ, ёрдам бермасам бўлмайди…”\n— Сизни қишлоққа опкетсам, борармидингиз? — аёлга юзланиб сўради Матназар.\n— Вой, сизлар томонда бўш ерлар борми?\n— Албатта бор. Агар деҳқончилик қиламан, десангиз, истаганингизча топилади…\n— Қ-қандай бўларкин-а? У ерларга бориб қаерда тураман кейин?\n— Буёғидан хавотир олманг! Болангиз иккалангизга жой топилиб қолар. Қани, танишайлик. Мен Матназарман. Ҳайдовчиман.\n— Марҳамат,— деди аёл бош эгиб.— Ўғлимнинг исми Маъруфжон. Яқинда олтига тўлади…\n— Жуда яхши, Марҳаматхон! Кетдик унда!\n— Оилангиз бўлса, мен қандай қилиб уйингизга кириб бораман? — йўл-йўлакай сўради Марҳамат. — Ҳар қалай, аёл киши. Ёмон хаёлга бориши мумкин…\n— Тўғри айтасиз, — деди Матназар бош ирғаб. — Айниқса, отаси билса, жанжал кўтариши тайин. Шундоқ ҳам тиш қайраб юрибди менга.\n— Э, тўйимизни ўтказиб берганди. Энди ўша пулларини талаб қиляпти. Ҳайронман, қандай узаман, қачон қутуламан?..\n— Катта пулмиди?\n— Ҳа-да, нақ икки юз минг.\n— Сизга қийин бўпти.\n— Майли, бу гапларни қўйиб турайлик, — Матназар беихтиёр кулимсираб Марҳаматга боқди. — Ноқулай бўлсаям… ёшингиз нечада?\n— Айтсам ишонмайсиз!\n— Балки ишонарман. Айтаверинг!\n— Ўн тўққизда.\n— Нима? — Матназар аёл томонга кескин бошини бурди. — Йўғ-э, бўлиши мумкинмас.\n— Айтсам ҳеч ким ишонмайди. Каттасиз деб айтишади доим. Афсуски, бу ҳақиқат… Ҳаёт мени шунчалар тез қаритиб юборди…\n— Хафа бўлманг. Ҳаётда нималар бўлмайди дейсиз… Худо хоҳласа, ер олиб озми-кўпми даромад қилсангиз, яна қайтадан ёшариб, кўрмагандай бўлиб кетасиз.\n— Менга қаранг, калламга бир фикр келди. Сизларни… Хуллас, биз томонда бир шийпон бор. Анчадан бери бўш ётибди. Ширкат катталари унинг ўрнига бошқа шийпон қурганидан бери ташлаб қўйишган. Ўша ерга жойлаштирсам қандай бўларкан? Кўздан пана… Ҳа энди… Ош-овқатингиздан бир амаллаб хабардор бўлиб турарман…\n— Билмасам, — бош эгди Марҳамат ухлаётган ўғлига кўз ташлаб қўяркан. — Тинч бўлса, сизга гап тегмаса бўлди…\nКўз очиб-юмгунча улар Матназар айтган шийпонга етиб боришди. Ҳақиқатан, атрофи катта-катта пахта далалари билан ўралган бу шийпон қишлоқлардан анча олисда эди. Бунинг устига шийпон тевараги толлар қуршовида бўлгани Марҳаматга маъқул тушди.\n— Сиздан Худонинг ўзи рози бўлсин, — деди Марҳамат кетишга чоғланган Матназарга. — Қандай миннатдорчилик билдиришниям билмай қолдим…\n— Хўп, энди аста-секинлик билан жойлашаверинглар. Мен кечга бориб бирор егулик олиб келаман. Ҳозирча манови сумкада пича нон, тухум дегандай… Шуларни болангизга пишириб берарсиз. Ичкарида қозон бўлиши керак. Қорни очиб кетгандир… Мен кетдим. Яхши қолинглар!\nҚишлоқда гап ётармиди? Орадан икки кун ўтар-ўтмас, “Матназар бошқасига уйланиб олибди, ўша хотинини шийпонга яшириб қўйганмиш”, деган гап тарқалди-ю, тезда Ҳамиданинг қулоғига етиб борди…\nУ аввалига ишонмаганди. Бу қадар бўш-баёв эрнинг қайсидир аёлга илакишини тасаввур ҳам қила олмасди. Бироқ қўшни болаларни жўнатиб шийпонда болали аёл яшаётганини аниқлаб билгач, индамасдан қизчасини қўлига олди-да, Ботир дўкондорнинг олдига чопди.\n— Ҳали шунақами? — қутуриб кетди ота қизидан хунук хабарни эшитгач. — Энди бу ҳунари чиқибдими? Яхшиликни билмаган ялангоёқ! Мен унга кўрсатиб қўяман. Сен, қизим, ҳеч гап бўлмагандай уйингга боравер. Ўша уй сеники. У кўрнамакни ўзим ҳайдаб соламан. Қани, яқинлашиб кўрсин-чи, ҳовлига!\nШу тобда Матназар энди ишдан қайтиб автобусини уйи рўпарасига қўйганди. Узоқдан ҳаллослаганича у томон келаётган қайнотасига кўзи тушиб юраги увишди. Ботир дўкондор етиб келмасданоқ унга ўшқира кетди:\n— Шу туришингга ким қўйибди, иккинчи хотинга уйланишни-а? Уялмадингми? Маҳалладан номус қилмадингми?\n— Нималар деяпсиз? — Матназар ҳеч нимага тушунмай савол назари билан боқди. — Қанақа иккинчи хотин? Оғзингизга қараб гапиринг!\n— Шийпонга олиб бориб қўйсам, ҳеч ким билмайди, айш қилиб юравераман, деб ўйловдингми? Чучварани хом санабсан, бола!\nМатназар шийпон сўзини эшитгани ҳамоно ҳаммасига тушунди. Демак, хабар топишган. Кимдир бу аёлни унинг хотинига чиқарган-у, буларга етказган.\n— “Эҳ, одамлар, — хаёлидан ўтказди у бош эгган кўйи автобусига суянаркан. — Дарров эр-хотинга чиқариб қўйишганини… Энди қандай исбот қиламан хотиним эмаслигини? Бу аёл мусофир, қийналган эканини қандай тушунтираман буларга?”\n— Гапир! — унинг хаёлини бўлди дўкондор. — Нега қоққан қозиқдай жим туриб қолдинг? Шу гаплар ростми?\n— Шийпондаги аёл-чи?\n— Унда гуноҳ йўқ. Боласи билан ишлашга келган.\n— Бекорларни айтибсан. Мени лақиллатаман, деб ўйлама… Қишлоқда сенинг дастингдан бош кўтариб юролмай қолдим.. Энди елкангга чопонингни илгин-да, секин даф бўл бу ердан! Энди уйни қизимга хатлаб бермасам, Ботир отимни боқа қўяман. Суф, сендақа кўрнамакка! Бўл тез, яхшиликча йўқол! Бўлмаса, ҳозир маҳалла йигитларини чақириб суробингни тўғрилатиб қўяман!\n— Шунақами? Сиз бойликка, уй-жойга тўясизми ўзи? — алам аралаш қайнотасига тик боқди Матназар. — Ҳали қизингиз билан бир йил яшаб улгурмай, шу ҳовлига кўз олайтиришни бошлагандингиз… Ана, олинг шу уйни! Ўлигингизга буюрсин!\nМатназар қўл силтаганича автобус эшигини очиб ўтирмоқчи бўлди. Лекин дўкондор йўлига кўндаланг туриб олди.\n— Бу автобусдаям ҳаққинг йўқ. Қарзнинг фоизлари эвазига уни опқоламан… Ялангоёқмисан, тинчгина пиёда кетавер. Аммо бу ерларга яқинлашишни хаёлинггаям келтирма!\nМатназар воқеа бу қадар қалтис тус олишини кутмаганди… Ҳеч қачон йиғлаб кўрмаган йигитнинг кўзлари ёшланиб икки кафтига назар солди. Бўм-бўш…\nБирпас аланглаб тургач, бехосдан кулиб юборди. Фақат… Бу кулги юраги дардга тўлиб кетган одамнинг ҳайқириғини эслатарди…\nОмонат ғор сири (25-қисм)\n24-09-2017, 23:10, Ҳаёт тарзи\nОмонат ғор сири (17-қисм)\n22-09-2017, 08:24, Ҳаёт тарзи


Қурбонлик фазилатлари - 8 Сентября 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Сентябрь » 8 » Қурбонлик фазилатлари\nИслом оламида бешинчи аркон муборак ҳаж зиёрати адо қилинадиган Зулҳижжа ойи яқинлашиб келмоқда. "Йўлга қодир бўлганлар зиммасида Аллоҳ учун Байтни ҳаж қилиш (фарзи) бордир”-деган оятга, Аллоҳни амрига мувофиқ ҳожилар ҳаж зиёратига ошиқмоқдалар.\nЗулҳижжа ойининг фазилатли қурбонлик куларида қурбонликни ният қилганлар, бу ниятини адо қилганларга беҳисоб ажру-савоблар ёғилиши бор. Ҳазрати Али (к.в) Расулуллоҳ с.а.в. дан ривоят қилган ҳадисда: "Кимки қурбонликка жонлиқ олиш учун бозорга борса, Аллоҳ таоло ҳар бир қадамига ўнта савоб ато этилади ва гуноҳларини кечиради. Қурбонликни савдо қилаётганда, айтган сўзларини тасбеҳ ўрнига қабул қилади. Қурбонлик учун берган ҳар бир дирҳамига етти юз дирҳам савобини беради. Қурбонликнинг ҳар қатра қониданўнта фаришта ясатади ва улар қиёматгача унинг истиғфорини айтадилар. Қурбонлик гўштининг ҳар луқмаси учун бир қулни озод қилганлик савоби ёзилади”, - дедилар.\nБу муборак ҳадисдан маълум бўладики, қурбонлик учун қилинадиган ҳар бир ҳаракатга савоб бўлар экан. Мана шундандай совоб илинжида бўлганлар қурбонлик учун қандай жонлиқ мумкину-қандай жонлиқлар мумкин эмаслигини яхши билишлари лозим бўлади. Қурбонликка туя, сигир, қўй-эчки каби жонлиқлар қилинади, лекин товуқ, ғоз каби паррандалар бўлмайди. Энди мана шу қурбонликка аталган жонлиқлар туя, сигир беш-етти киши номидан, қўй-эчки бир киши номидан қурбонлик қилинади. Бу жонлиқлар ориқ, касал, гўлоқ, кўр, шоҳи синган, қулоғини ярмидан кўпи кесилган, нуқсонли бўлмаслиги, ҳар жиҳатдан соғлом, семиз, айблардан холи бўлишлиги мақсадга мувофиқдир.\nҚурбонликни ният қилганлар жонлиқни сўядиган вақтни ҳам яхши билишлари лозим. Қурбон ҳайити ўқилгандан сўнг жонлиқлар сўйилади ва учинчи кун аср намозигача қурбонликлар адо қилинади. Ҳайитдан илгари сўйиб қўйса, ёки уч кунни ўтказиб сўйса, қурбонлик ўрнига ўтмайди. Баъзи қассобларни ўртасида савол бўлиб қолади: Уч кун қурбонлик кунларида одатдагидек мол сўйиб дўконга олиб келса, қурбонликка ўтиб кетаркан?-дейишлари мутлоқо нотўғридир. Чунки қурбонликка ният бор, жонлиқни эҳсон қилиб тарқатиш бор, лекин одатдагидек мол сўйишда ният фақат савдо учунбўлгани боис, улар қурбонликка ўтмайди.\nҚурбонликни ҳайит кунидан бошлаб, уч кун ичида адо қилганларга Расулуллоҳ с.а.в. хушхабар этиб муборак ҳадисда:\n"Гувоҳлик бераман, ҳар ким қурбонлик қилса, қурболикни ерга томган биринчи томчи учун Аллоҳ субҳанаҳу ва таоло унинг ўтмишдаги гуноҳларини мағфират этади”-дедилар.\nЯратган парвардигор юртимиз, халқимиз учун, келаётган қурбон ҳайитини барокотли қилсин, барчаларимизни бу улуғ кунлар фазилатидан насибодор айласин!\nЭслатиб ўтамиз, жорий йилда Қурбон ҳайити байрами 21 августда нишонланади.\nКатегория: BAXS - TORTISHUV / FIKR MULOHAZA | Ko'rganlar:: 13 | Добавил: www.BePuL.NeT | Теги: #Yangiliklar, #newsuz, #uznews, #habarlar, #news, #xabarlar, #ahborot, #Yangilik, #новости | Рейтинг: 0.0/0


«ЮэСэМ Телеком» ва МегаФон ўзбекистонлик ҳамкорлар билан биргаликда янги қўшма корхона – Digital Holding’ни ташкил этишди. Янги қўшма корхона таркибидан мамлакатнинг телекоммуникация бозори илғори бўлган Ucell компанияси ҳамда USM’нинг Ўзбекистондаги активлари – CRPT Turon ва ICS Holding Uzbekistan ўрин олди, деб хабар бермоқда Ucell ахборот хизмати раҳбари Бахтиёр Насимов.\nТаъдкидланишича, Ўзбекистон хукумати Давлат активларини бошқариш агентлиги орқали қўшма корхонага Ucell телеком-операторининг 100 фоиз улушини топширмоқда. Россия томони Digital Holding ривожланиши учун 100 миллион доллар миқдорида инвестиция, шу билан бирга USM’нинг шўъба корхоналари – CRPT Turon ва ICS Holding Uzbekistan таркибга киритмоқда.\nҚўшма корхона таркибига кириш учун «ЮэСэМ Телеком» ва МегаФон «Диджитал Инвест» компаниясига асос солиб, унда икки компаниянинг улуши 50 фоиздан тақсимланди. Янги ҚКда «Диджитал Инвест» улуши 51 фоиз, ДАБА улуши 49 фоизга тенг.\nБитим доирасидаги жараёнлар 2021 йил давомида якунига етиши кутилмоқда.\n«ЮэСэМ Телеком» –USM холдингининг рақамли бўлинмаси. МегаФон телеком оператори ва «ИКС Холдинг» АТ гуруҳининг 100 фоизини назорат қилади. «ЮэСэМ Телеком»нинг асосий мулкдорлари − USM (80 фоиз акциялар), Иван Стрешинский (10 фоиз) ва Антон Черепенников (10 фоиз).\nМегаФон – Россиянинг телекоммуникация бозорида етакчи ўринларда турувчи рақамли имкониятлар миллий оператори. МегаФон Россия телеком бозорининг барча сегментларида, шу билан бирга Абхазия, Жанубий Осетия, ва Тожикистонда фаолият юритади.\nUcell — GSM, UMTS, LTE ва 5G стандартларидаги ўзбек уяли алоқа оператори. 2018 йилнинг 5 декабридан ООО «COSCOM» («Ucell» савдо белгиси) 100 фоиз давлат компанияси ҳисобланади. Ўтган икки йил мобайнида 8 миллион абонентга эга Ucell Ўзбекистон уяли алоқа бозорида етакчига айланди. 2020 йил февраль ҳолатига аҳоли пунктларидаги қамрови 97,6 фоиз (GSM); 72,9 фоиз (UMTS); 60,8 фоиз (LTE)ни ташкил этмоқда. Ucell — Ўзбекистонда 5G стандарти бўйича илк оператор.\nТошкентда атроф-муҳит муҳофазасига оид янги лойиҳа ишга тушади\n12:00 / 26.04.2022\n«Биз мамлакат истиқболини Марказий Осиёдаги энг йирик IT-ҳаб сифатида кўряпмиз» – МегаФон бош директори Хачатур Помбухчан


Наманган вилоятидаги илк парашют секцияси тантанали очилди\n18:37 / 04.07.2019 5563\nЯнги спорт секциясининг очилиш маросими, “Токио сари йўл” шиори остида бугун, 4 июнь куни, Ўзбекистон бўйлаб ўтказилаётган Халқаро Олимпия куни спорт тадбирлари билан биргаликда ўтказилди.\nШу муносабат билан ўтказилган маросимда Ўзбекистон мудофаасига кўмаклашувчи “Ватанпарвар” ташкилоти вилоят кенгаши, Поп тумани ҳокимлиги, давлат ва жамоат ташкилотлари раҳбарияти, Миллий гвардия ва ҳарбий қисмлар аскарлари, вилоятдаги туманлар ўқув-спорт техника клублари вакиллари, спортчи ёшлар, мактаб ўқувчилари, мактабгача таълим муассасалари тарбияланувчилари иштирок этишди.\nТантанали очилиш маросимини Поп тумани ҳокими Азамжон Султонов кириш сўзи билан очди.\n“Ватанпарвар” ташкилоти Наманган вилояти кенгаши раиси Аҳмаджон Аълохўжаев, ўз сўзида Ўзбекистон Президентининг 2018 йил 12 декабрдаги “Ёшларни ватанпарварлик руҳида ва жисмоний тарбиялаш ҳамда чақирилувчиларни ҳарбий-техник мутахассисликлар бўйича тайёрлаш тартибини такомиллаштириш бўйича қўшимча чора-тадбирлар тўғрисида”ги ПҚ-4061-сонли қарори ижроси доирасида парашют спорти бўйича ташкил этилган мазкур спорт секцияси, мамлакатда парашют спортини ривожлантириш, қўллаб-қувватлаш ва оммалаштириш, фуқароларнинг мазкур спорт турига қизиқишини шакллантиришга хизмат қилишини таъкидлади.\nТадбирда ҳарбийларнинг ҳамда мактабгача таълим муассасалари тарбияланувчиларининг кўргазмали чиқишлари ташкил этилди. Турли мусобақаларда ғолибликни қўлга киритган “Ватанпарвар” ташкилоти Наманган вилояти кенгаши тасарруфидаги ЎСТКлар жамоалари аъзолари совғалар билан тақдирланди. Шунингдек, наманганлик ёш констукторлар томонидан тайёрланган ракета моделларини учирилиши бўлиб ўтди.\nСўнгра парашют спорт секциясининг рамзий лентаси қирқилди. Парашют спорти билан шуғулланиш имконини берувчи вилоятдаги илк спорт секцияси, парашют тизимлари, анжомлар ва тренажерлар билан, шунингдек, ўқув-методик ва кўргазмали қуроллар билан тўла жиҳозланган. Шунингдек, водий вилоятлари ўқув-спорт техника клубларидаги биринчи 17 метрлик парашютдан сакраш минораси ҳам мавжуд.\nҲотам Мамадалиев олган суратлар\nВидео: Намангандаги «Чорсу» бозорида йирик ёнғин содир бўлди\nНамангандаги йўл-транспорт ҳодисаси икки кишининг ўлимига сабаб бўлди\nФарғона ҳалқа йўлида юз берган автоҳалокат оқибатида икки киши ҳалок бўлди


Тожикистон МДҲнинг эркин савдо ҳудуди ҳақидаги келишувни ратификация қилди\n08:38 / 25.12.2015\nТожикистон 4 йил аввал имзоланган МДҲнинг эркин савдо ҳудуди ҳақидаги келишувни ратификация қилди. Бу ҳақда МДҲ расмий сайтида жойлаштирилган хабарда айтилмоқда.\nТожикистон иқтисодий ривожланиш ва савдо вазири Неъматулло Ҳикматуллозоданинг айтишича, Тожикистоннинг бутун ташқи савдо айланмасининг деярли ярми МДҲ таркибига кирувчи давлатлар улушига тўғри келади. Жорий йилнинг 11 ойи давомида бу ҳажм 13,6 фоизга қисқариб кетган.\nТожикистоннинг МДҲ бўйича асосий савдо ҳамкорлари Россия ва Қозоғистон ҳисобланади. Ҳикматуллозоданинг айтишича, бу давлатлар билан январь-ноябрдаги савдо айланмаси мос равишда 7,6 ва 18 фоизга қисқариб кетган.\nМДҲнинг эркин савдо ҳудуди ҳақидаги келишув 2011 йилнинг 18 октябрида МДҲ давлатлари раҳбарлари томонидан имзоланган. Келишув 2012 йил 20 сентябрда кучга кирган.\nЎзбекистон эркин савдо ҳудудига алоҳида баённомани имзолаш орқали қўшилган. Тожикистон ушбу келишувни имзолаган, бироқ ҳали ратификация қилмаган ягона давлат бўлиб келаётган эди.\nШунингдек, Россия 1 январдан Украина билан ушбу келишувнинг амал қилишини тўхтатмоқда.\nИсроил Ғазо секторига зарбалар берди\nТрамп «руслар билан банд бўлган» ФҚБни жиддий айблади\nМесси яна бир кўрсаткич бўйича «Реал» футболчиси рекордини янгилади


Луврда Ўзбекистонга бағишлаб уюштириладиган кўргазма кутилмаган, барчани ҳайратга соладиган бўлади - Халқ сўзи\n11:11 08 Октябр 2018 Маданият\nФото: Лувр музейи\nШу ўринда, мазкур санъат кошонаси ҳақида қисқача маълумот берсак. Лувр — дунёдаги энг машҳур музейлардан бири. У Париж шаҳри маркази, Сена дарёсининг ўнг қирғоғи, Риволи кўчасида жойлашган. Мажмуа ҳудуди Людовик XIVнинг отлиқ ҳайкали турган жойдан бошланади. Музей биноси қадимий қирол саройидир.\nИслом санъати бўлими 2015 йилда очилган. Бу йўналишдаги экспонатлар Луврнинг уч минг квадрат метрдан иборат Висконти залига жойлаштирилади. Бой мероснинг тўлалигича оммага қизиқарли ва тушунарли бўлиши учун янги майдон хронологик тарзда тўрт қисмга бўлинган. Ҳар бир экспонат остига қисқа сатрларда изоҳ берилган.\nМузей эгаллаган майдони бўйича жаҳондаги ана шундай масканлар орасида учинчи ўринда туради. Унинг майдони бир юз олтмиш минг квадрат метрни ташкил этади. Дунёда энг кўп зиёратчи ташриф буюрадиган мажмуа ҳам шудир. Уни йилига саккиз миллион беш юз минг нафар киши зиёрат қилади.\n— 2021 йил Луврда Ўзбекистонга бағишлаб ташкил этиладиган кўргазма кутилмаган, барчани чексиз ҳайратга соладиган бўлади, — дейди Лувр музейининг ислом санъати бўлими директори Яник Линц. — Чунки юртингизнинг бой маданий мероси нафақат францияликларда, балки музейимизга ташриф буюрадиган миллионлаб сайёҳларда катта қизиқиш уйғотиши шубҳасиз. Сафаримиз давомида Абу Райҳон Беруний номидаги Шарқшунослик институти, “Афросиёб” Самарқанд шаҳар тарихи музейи, Ўзбекистон мусулмонлари идораси ҳузуридаги Мўйи Муборак мадрасаси ва Ўзбекистоннинг бошқа музейларини бориб кўрдик. Изланишларимиз якунлари бўйича саралаб олинган ҳар бир экспонат бўйича хулоса берилиб, кўргазма учун ягона рўйхат шакллантирилди. Ўйлайманки, бу кўргазма икки давлат ўртасидаги маданий муносабатлар ривожида муҳим ўрин эгаллайди.\nАйни пайтда Лувр билан биргаликда Ўзбекистонда музей экспонатларининг консервацияси ва реставрацияси бўйича мобиль лаборатория яратиш, шунингдек, “Экол де Лувр” мактаби билан биргаликда музей мутахассислари ва санъатшунослари малакасини ошириш бўйича бир нечта маъруза ҳамда амалий семинарлар ташкиллаштириш устида ишлар олиб бориляпти.


Ишлаб чиқарувчилар томонидан сотиладиган газга акциз солиғи солинмайди - EFFECT.UZ\n. 17:15 | 25.10.2021\n“Аҳоли ва иқтисодиёт тармоқларини табиий ва суюлтирилган газ билан барқарор таъминлаш чора-тадбирлари тўғрисида”ги Президент қарори (ПҚ–5267-сон, 25.10.2021 й.) қабул қилинди.\nУнга кўра, 2021 йил 1 октябрдан юридик шахслар томонидан Ўзбекистонга импорт қилинган табиий газни реализация қилишда акциз солиғининг ноль фоизлик ставкаси белгиланди.\nТадбиркорларга табиий ва суюлтирилган газни Ўзбекистонга импорт қилишда ҚҚСни 120 кунгача муддатга фоизлар ҳисобланмаган ва унинг тўланишини таъминлаш талаб этилмаган ҳолда, кечиктириб тўлаш ҳуқуқи берилади.\nTeglar:Акциз солиғи, Газ, Президент қарори\nОҳак ишлаб чиқариш цехи 295 млн сўмлик ҳажмдаги газдан ноқонуний фойдаланган


Дин ва одат « O'zbekiston ERK Demokratik Partiyasi\nДин ва одат\n30 April 2017 - 10:00\nБани одамни ҳама фирқа ва тоифаси ушбу олам ва барча одам ва ҳайвонларни холиқи борлигиға иқрор, аммо сонеъи олам илми, худошунослик, яъни эътиқод тўғрисинда ҳар тоифа ва ҳар миллат ва мазҳаб аҳлини эътиқоди бошқадур. Илм ва ҳидоят топган фирқалар Оллоҳ таолони бемисл ва бешерик ва бир биладурки, шундай фирқани муваҳҳад* атайдурлар. Оллоҳ таолони бир билмай, адад тайин қилатургонларни мушрик* ёинки мажус аталадур.\nМуваҳҳад ва мушрик фирқаларини ҳар бири яна бир неча дин ва ҳар бир дин бир неча мазҳабға бўлиниб кетгандур. Ҳатто, ҳар бир дин ва мазҳабларға бир неча одат, расмлар қўшилуб, агарчи, ҳақиқатда мухолиф мазҳаблари бўлса ҳам, одат бўлган учун айни мазҳаб саналиб, амал қилинадур.\nМуваҳҳад, яъни Худони бир билгувчилардан биринчи: ҳазрати Муҳаммад алайҳиссаломни пайғамбар ва расули Худо ва хотами набийюн, деб имон келтируб, чин инонган фирқадурки, аҳли ислом – мусулмон муҳаммадий аталармиз.\nҲозир дунёға уч юз милйўндан зиёда мусулмон бормизки, ушбу ададни учдан бири мусулмон ҳукмронлари қўл остиға ва бошқаси насоро ва мажуслар қўл остиға ва бу хон ва амирлардан аксари беилм ва баъзиси насоро давлатларини ҳимоятиғадур.\nИккинчи қавм ҳазрати Исо алайҳиссаломга: булар муваҳҳад ва китобийдурлар, «исавий», «насоро», «христиан», «аҳли салиб» аталадурлар. Ҳоло, дунёмизға буларни адади тўрт юз милйўнча тахмин қилинадур. Ер юзини аксари бу фирқани тасарруф ва тасаллутиға* ва ҳоло дунёмизни мутасарриф озҳириси ва ғолиби шулардур. Насоролардан бошқа кучлик ва дунё тўғрисиға тараққий қилгон ва илмлик халқ йўқдур.\nУчинчи — ҳазрати Мусо алайҳиссаломни қавмидурки, «яҳудий», «мусавий», «ибрий» аталадурлар. Булар ҳар муваҳҳад ва китобий ва аммо хейле озайганки, ҳозирға адади ўн милйўнчадур. Бу халқ оз-оз ҳар бир мамлакат ва ҳукуматға бор ва тобеъ ва ўзларидин ҳукмронлари йўқдур.\n«Мушрик ва бутпараст», яъни мажуслар, китобсизлар дунёға ҳама аҳли китоб ва муваҳҳаддан кўбдур. Ададлари саккиз юз милйўнча тахмин қилинганки, бу даҳи «браҳма», «мажус» қисмлариға аталиб, навъ-навъ фирқаларға бўлинуб, мазҳаблари кўпаядур. Булар оташ, ой, кун, юлдуз, ҳайвонот, маъданиёт, набототдан ясалган суврати санамларға парастиш* қиладурларки, барчасини «мажус», «абди асном»*, «бутпараст» аталиб, китобийларға муносабати йўқдур.\nЮқоридаги уч фирқа китобийлар бир-бириға яқин шаръан ва муносабатликдурлар. Яна «даҳрий» деган тоифа оз-оз борки, ибодат қилмайдур. Аҳли ислом Оврупо қитъасини жануби-шарқий ила шимоли-шарқий тарафлариға, Осиёни ўрта ва жанубий тарафлари ва жазиралариға, шарқий ва ғарбий жиҳатиға, Африқони шимолий ва ўрта жиҳатлариға сокин* ва мунташардурлар*. Амриқо ва Австралиё қитъалариға ҳам мусулмонлардан бор. Аммо Амриқоға кам ва Австралиёға кўбдур.\nХристианлар Оврупони ҳама жойиға ва бошқа қитъаларни баъзи жойлариға мунташардурлар. Мажусларни аксари Осиёни шарқиға, Африқони жанубиға сокин ва дунёни аксар жойлариға мажуслар бордур. Дунёға уч мингдан зиёда лисон — тил ва бир мингдан зиёда дин, мазҳаб борки, ҳар бири ўзларини ҳақ ва бошқани ботил* биладур. Ақллик ҳаким ва аллома одамларни таҳқиқ ва иқрориға қараганда, дунёға дини исломдан бошқа ақл ва ҳикматға мувофиқ ва мустаиди тамаддун* бир дин йўқдур. Они учун ҳар мазҳабдаги бу замон алломаларини баъзиси мусулмон бўладурларки, шарофати илмдур…\nМуваҳҳад – бир худолик\nМушрик – кўп худолик\nТасаллут – ҳукмронлик қилиш\nПарастиш – эътиоқд, ихлос\nАбди асном – санамлар қули\nСокин – истиқомат қилмоқ\nМунташар – ёйилган\nБотил – беҳуда, бузуқ\nМустаиди тамаддун – маданиятга тайёр


Тошкентдаги мактаблар битирувчиларининг 85 фоизи ОТМга ҳужжат топширмоқчи\nЖорий ўқув йилида пойтахтлик битирувчиларнинг олий таълим муассасаларига кириш кўрсаткичлари юқори бўлиши кутилмоқда.\nЖорий ўқув йилида Тошкент шаҳрида 24 мингдан ортиқ битирувчи олийгоҳларга ҳужжат топширади. Бу ҳақда Тошкент шаҳар халқ таълими бош бошқармаси бўлим бошлиғи Фароғат Аҳмаджонова хабар берди.\nФароғат Аҳмаджонова битирувчи ўқувчиларнинг бандлиги масаласига тўхталиб ўтар экан, жорий ўқув йилида Тошкент шаҳридаги мактабларда 29 мингдан ортиқ ўқувчи 11-синф битирувчилари эканини маълум қилди.\n«Битирувчилар билан мактабни тамомлагандан сўнг режалаштираётган ишлари ҳақида сўровнома ўтказилди. Сўровнома натижаларига кўра, 24 мингдан ортиқ, яъни 85 фоиз битирувчилар олий таълим муассасаларида ўқиш истагини билдиришди. 1700дан ортиқ ўқувчи касб-ҳунар коллежлари ва техникумларда ўқиш истагини билдирган бўлса, 2000дан ортиқ ўқувчилар мактабни битириб, ишлаш истагини билдиришган. 400дан ортиқ битирувчи хорижда таълимни давом эттириш ва меҳнат фаолиятини ҳам бошлаш ниятини билдирган. Уларнинг 274 нафари эса ҳарбий хизматни ўташ истаги борлигини айтишган.\nШу билан бирга, таълимга тортилмайдиган 57 нафар ногиронлиги бор битирувчилар билан тарғибот-ташвиқот ишлари олиб борилмоқда. Уларни уй шароитида бўлса ҳам бандлигини таъминлаш ишлари ҳамкор ташкилотлар билан амалга оширилмоқда», дейди Фароғат Аҳмаджонова.\nЎтган йили битирувчиларнинг 36 фоизи ОТМларга ўқишга кирган бўлса, жорий ўқув йилида бу натижа анча юқори бўлиши кутилмоқда. Чунки айни пайтда пойтахт мактабларида 70дан ортиқ ўқувчи муддатидан аввал хориж ОТМларга ўқишга кирган.\n2020 йилда битирувчиларнинг олий таълим муассасаларига кириш кўрсаткичлари таҳлили юзасидан Тошкент шаҳри республикада 2-ўринни эгаллаган ва Халқ таълими вазири суперконтракт ҳамда янги очилаётган хусусий ва хорижий университетлар қабуллари натижалари бўйича Тошкент шаҳри кўрсаткичида йил якунигача қўшимча ўзгаришлар бўлиши мумкинлигини айтганди.\nВазир Шерзод Шерматов олий таълим муассасасига биронта ҳам ўқувчиси кирмаган мактаблар сони 2020 йилда 3 баробарга камайиб, 692тани ташкил этаётгани ҳақида маълумот берганди. Маълумот учун, бундай мактаблар сони 2019 йилда 2126та бўлган.\nТест синовларида нотўғри тузилган савол тушиб қолса қандай йўл тутилиши маълум қилинди\nБу йил кириш имтиҳонларида тест топшириладиган фанлар расман тасдиқланди\n16:01 / 15.01.2021\nКириш имтиҳонларида абитуриентларга ОТМ йўналишларини чекланмаган миқдорда танлаш имкони берилиши мумкин\n20:23 / 24.12.2020\nКириш имтиҳонларида коррупция ҳолатига дуч келдингизми? – ДТМ сўровнома ўтказмоқда


BBC Uzbek - Dunyo - Эронда аёлларнинг айрим фанларни ўрганишлари тақиқланди\nЭронда аёлларнинг айрим фанларни ўрганишлари тақиқланди\nСўнгги янгиланиш 22 сентябр 2012 - 14:13 GMT\nОхирги йилларда Эронда олий таълим олган аёлларнинг сони ортган.\nИнсон ҳуқуқларини ҳимоя қилиш халқаро Human Rights Watch ташкилоти Эрон ҳукуматига мурожаат қилиб, мамлакат университетларида хотин-қизларнинг таълим олишларига киритилган чекловни бекор қилишга чақирган.\n22 сентябрдан Эронда аёлларнинг университетларда айрим соҳалар бўйича ўқишларини тақиқлайдиган тартиб кучга кирган.\nОлинган хабарларга кўра, мамлакатдаги 36 университетга аёлларнинг 77 факультетга ўқишга қабул қилинмасликлари лозимлиги ҳақидаги кўрсатмалар берилган.\nБу соҳалар орасида ядро физикаси, компютер билимлари, ҳисоб-китоб, муҳандислик ва Инглиз адабиёти бор.\nРасман Эрон расмийлари нега бундай қарорга келганларини изоҳламаганлар.\nБироқ охирги йилларда расмийлар Эронда туғилиш камайиб кетаётгани, бунинг сабабларидан бири охирги 20 йил мобайнида хотин-қизларнинг олий таълим олишга интилиб, оила қуришни орқага сураётганлари ҳақида кўп гапира бошлаганлар.\nHuman Rights Watch баёнотида айтилишича, Эрон ҳукумати чекловчи сиёсатни зудлик билан бекор қилиши лозим, чунки бу ҳар бир инсон таълим олишда камситилмаслиги кераклиги ҳақидаги халқаро ҳуқуқнинг поймол этилишидир.\nЭрон расмий маълумотларига кўра, охирги йилларда олий таълим олган аёлларнинг сони ортиб бормоқда.\nШу йил мамлакатда олий ўқув юртига кириш имтиҳонларидан ўтганларнинг 60 фоизини хотин-қизлар ташкил этган.\nАвгуст ойида эронлик таниқли Нобел мукофоти соҳиби Ширин Ибодий Бирлашган Миллатлар ташкилотига очиқ хат эълон қилган, Эрон ҳукуматининг ушбу қарорини мамлакатдаги "жамоат саҳналаридан хотин-қизларни сиқиб чиқариш" мақсадидаги сиёсатининг бир қисми, деб таърифлаган.\nТанқидчиларга кўра, ушбу қадам Эрон ички сиёсатида хотин-қизларнинг иштироки кучайиб бораётганига қарши ҳукумат кўраётган чорадир.\nУч йил олдинги Эрондаги президентлик сайловидан кейинги норозилик намойишларида аёллар фаол иштирок этишган эди.\nЭронда парламент сайловлари бўлиб ўтмоқда


Ягона интегратор давлат буюртмаларини бажаришда резидентларга...\n02.03.2018 18:19 0 142\nMUIC ва UZINFOCOM Ягона интегратор ҳамкорлик тўғрисидаги меморандумни имзолади ва ҳамкор сифатида илк учрашувни ўтказди. Учрашувнинг бош мавзуси давлат IT-лойиҳаларини амалга ошириш бўйича ҳамкорлик механизмини ишлаб чиқишдан иборат бўлди.\n«Mirzo Ulugbek Innovation Center» ҳамда давлат ахборот тизимларини яратиш ва қўллаб-қувватлаш бўйича UZINFOCOM Ягона интеграторнинг фаолияти бир мақсадга — ички IT-бозорни ривожлантириш ва экспорт салоҳиятини оширишга қаратилган. Ташкилотларнинг ўзаро ҳамкорлиги улар тақдим этадиган субъектларнинг қизиқишларига асослангандир. Бундай ҳолларда UZINFOCOM — давлат ҳокимияти органлари, вазирликлар ва идоралар ахборот тизимлари, ресурслари ва дастурий маҳсулотларни яратиш бўйича буюртмачи бўлса, MUIC — сўровларни амалга оширишда улар ўртасида резидентларни боғловчи ташкилот вазифасини бажаради.\nТашкилотларнинг ҳамкорлиги давлат тизимида ахборот-коммуникация технологияларини жорий этиш бўйича юзага келаётган бир қатор муаммоларни ҳал этиш имконини беради. Учрашув давомида энг долзарб муаммолар санаб ўтилди. Бу — айрим мансабдор шахсларнинг ваколати етарли эмаслиги сабаб давлат бошқаруви самарадорлигини оширишда технологик ечимларнинг баҳоланмаслиги, «Электрон ҳукумат» тизимини такомиллаштириш бўйича ва шу каби алоҳида лойиҳаларнинг умумий стратегиясини амалга оширишда номутаносиблик ва ягона ёндашувнинг мавжуд эмаслиги; ресурслар ва бошқалардан бесамар фойдаланишлардир.\nUZINFOCOM буюртмалар портфелини кенгайтиришга қизиқиш билдирган инновация маркази резидентлари ёрдамида давлат ахборот тизимларини узлуксиз ишлашини, уларни ўз вақтида хизмат кўрсатишини ва янгиланиб боришини таъминлашни режалаштирмоқда.\n— Давлат томонидан бизга кўплаб вазифалар юклатилган ва уларни биз ўз кучимиз билан ҳал эта олмаймиз, — дейди UZINFOCOM директори в.в.б. Улуғбек Тагалиев. — Бунинг учун амалиёт керак. Биз исталган ҳолатдаги лойиҳалар — ғоядан тортиб стартапгача ёки ўз самарадорлигини кўрсатиш учун ишга туширилиши керак бўлган тайёр лойиҳалари мавжуд бўлган компанияларни ҳамкорликка чорлаймиз.\nЯгона интегратор вакиллари учрашув иштирокчиларига бугунги кунда энг кўп талаб этилаётган давлат буюртмалари ва ғояларни тушунишлари учун махсус тақдимотни намойиш этишди.\nТақдимотда ахборот тизимларини ишлаб чиқиш жараёнида (мисол учун, идоралараро интеграциялашув имкониятлари ва бошқа тизимлар билан ўзаро ҳамкорлик, ягона стандарт ва ҳоказо) нималарга аҳамият бериш лозим бўлган омиллар келтириб ўтилган. Амалга ошириш мумкин бўлган лойиҳаларга алоҳида эътибор қаратилди. Жумладан, ягона идентификация тизими (тиббий карта, автомобилни бошқариш учун лицензия, СТИР, кадастр ёзуви ва бошқалар), давлат архивларини сотиш бўйича ахборот тизими, қишлоқ хўжалигини ривожлантиришни қўллаб-қувватлаш бўйича портал ва бошқалар.\n— Мисол учун, ободонлаштириш бўйича ижтимоий лойиҳа нимани англатади? Мантиқан, жамоатчилик назорати, техник жиҳатдан авторизациядан ўтган ҳар қандай фойдаланувчи сайт орқали ўзининг шарҳ, фото ва видеолавҳаларини чоп этган ҳолда маълум бир муаммо ёки қоидабузарликларга жамоатчилик ва ҳукуматнинг эътиборини тортиши мумкин, — дейди стратегик ривожланиш бўйича директор Мурод Ибрагимов. — Бу ерда масъул ташкилот томонидан мурожаатни кўриб чиқиш натижалари бўйича ҳисобот шаклидаги қайта алоқа мавжуд. Бунга ўхшаш тизимга бўлган талаб мавжуд ва биз ишонамизки, бу каби лойиҳалар устида йиллар давомида сайтларни ишлаб чиқиш бўйича шуғулланувчи компаниялар ишлаши лозим ва улар буни тўғри амалга ошириш йўлларини билишади.\nУчрашувга «Mirzo Ulugbek Innovation Center» ва UZINFOCOM ўзаро ҳамкорлиги механизмлари, давлат IT-лойиҳалари ҳақида тақдим этиладиган маълумотларнинг ошкоралигини таъминлаш бўйича жонли муҳокамалар якун ясади.\nЖорий йилнинг иккинчи чорагида MUIC расмий сайтида Ягона интегратор томонидан келиб тушадиган барча таклифлар жойлаштириладиган махсус майдонча яратилиши режалаштирилган.\nMirzo Ulugbek Innovation Center UZINFOCOM Ягона интегратор IT-лойиҳалар\nТехнология 15/02, 21:39\nТехнология 07/03, 20:00


Конфуций институти олимлари самарқандлик талабалар билан мунозарага киришди - zarnews.uz\nКонфуций институти олимлари самарқандлик талабалар билан мунозарага киришди\nСамарқанд давлат университетида СамДЧТИ қошидаги Конфуций институти директори Ли Чэнху, ўқитувчилари - Би Фенгюн, Ли Лей, Жоу Сиаосиао, Ҳуай Юфейнинг талабалар билан учрашуви ўтказилди. Уларга А.Тўхтамишев, Ж.Рўзимуродов, Э.Мусурмонов ҳамроҳлик қилди.\nТадбир давомида Конфуций институти ўқитувчилари томонидан талабаларнинг хитой тилини ўрганганлик даражасини баҳоловчи HSK имтиҳонлари ҳақида тушунчалар берилди. Университетнинг халқаро таълим дастурлари факультети талабалари учун online дарс, “Хитойча тез айтиш” мавзусида нутқий мусобақа ташкил этилди.\n- Айни пайтда Хитойда Янги йил - кўклам байрами нишонланяпти, - дейди Буюк Ипак йўли халқлари маданий ва адабий мероси илмий-тадқиқот маркази директори Э.Мусурмонов. – Хитойлик ўқитувчиларнинг бу хусусдаги маълумотлари талабаларни кўҳна Чин мамлакати ҳақидаги қизиқишини орттирди. Шунинг учун улар хитой таълими, тили, маданиятига доир ўзларини қизиқтирган саволлар билан хитойлик мутахассисларни қизғин суҳбат ва мунозарага чорлади.\nТадбир якунида Конфуций институти ўқитувчилари фаол талабаларни тақдирлашни унутмади: уларга эсдалик совғалар тақдим этди.


Бугунги кунда Фарғонада 8 мингдан ортиқ ёш тадбиркор фаолият юритмоқда\nSiz bu yerdasiz: Bosh sahifa O' zbekiston yangiliklari Бугунги кунда Фарғонада 8 мингдан ортиқ ёш тадбиркор фаолият юритмоқда\n11 December 2017 da yaratilgan\nOxirgi o'zgartirilgan sana 11 December 2017\nМамлакатимизда бўлиб ўтаётган Глобал тадбиркорлик ҳафталиги доирасида Фарғона вилоятида ҳам турли тадбирлар ўтказилди.\nКичик бизнес ва хусусий тадбиркорлик мамлакатимиз иқтисодиётида тобора муҳим ўрин тутмоқда. 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида хусусий мулкчилик ва тадбиркорлик субъектларининг ҳуқуқ ва қонуний манфаатларини ишончли муҳофаза қилиш кафолатларини кучайтириш, ўз бизнесини йўлга қўйиш истагини билдирган аҳоли вакилларига ҳар томонлама кўмак бериш бўйича вазифалар белгиланган.\nЎзбекистон ёшлар иттифоқи, Савдо-саноат палатаси, Халқаро бизнес ва технологиялар уюшмаси, тегишли ташкилотлар ҳамкорлигида ташкил этилган Глобал тадбиркорлик ҳафталиги ҳам бу борада муҳим аҳамият касб этмоқда.\nГлобал тадбиркорлик ҳафталиги – бу истиқболли лойиҳаларни амалиётда қўллаётган, тадбиркорлик экотизимини ривожлантиришга туртки берадиган лойиҳалар ишлаб чиқаётган ташаббускорлар ва иш берувчиларга мўлжалланган халқаро тадбир ҳисобланади. Бундай тадбирлар дунёнинг 160 дан зиёд мамлакатида ҳар йили анъанавий ўтказиб келинади ва бизнесни ривожлантириш учун таклифлар ишлаб чиқишда ўзига хос майдон вазифасини ўтайди.\nФарғонада ҳафталик доирасида бўлиб ўтган тадбирлар ҳам қизғин ва янги ташаббусларга бой бўлди. Тадбир иштирокчилари Фарғона шаҳридаги “Туронтекстиль” масъулияти чекланган жамияти, "UZSUNGWOO" Ўзбекистон – Жанубий Корея қўшма корхонасида бўлиб, бу ердаги иш жараёни билан танишди. Тошкентдан келган ишбилармонлар ўз бизнес тажрибаси ҳақида сўзлаб берди.\n– Мамлакатимизда ёшларни ҳар томонлама қўллаб-қувватлаш, уларга ўз бизнесини йўлга қўйиши учун кенг имконият ва қулайликлар яратишга алоҳида эътибор қаратилмоқда, – дейди Ўзбекистон ёшлар иттифоқи Фарғона вилояти кенгаши раиси Аҳаджон Акбаров. – Бугунги кунда вилоятимизда 8 мингдан ортиқ ёш тадбиркор фаолият юритмоқда. Бундай тадбирлар ёшлар ўртасида бизнесни ривожлантириш борасида янги таклифлар ишлаб чиқиш, ишбилармонлик муҳитини янада яхшилаш каби эзгу ишларга хизмат қилади.\nТадбир доирасида “Муваффақиятга эришиш сирлари” мавзусида маҳорат дарслари ўтказилди, маърузалар тингланди.


Самарқанд жамоат транспортларида 1 майдан бошлаб жетонлар жорий этилди - 28.04.2016, Sputnik Ўзбекистон\nСамарқанд вилояти ҳокими бу ҳақдаги қарорни 20 апрелда имзолади. 28.04.2016, Sputnik Ўзбекистон\n17:27 28.04.2016 (янгиланди: 17:38 28.04.2016)\nCC BY 2.0 / Francisco Anzola / Bus station in SamarkandВокзалдаги автобуслар, Самарқанд шаҳри\nСамарқанд вилояти ҳокими бу ҳақдаги қарорни 20 апрелда имзолади.\nТОШКЕНТ, 28 апр — Sputnik. 2016-йил 1 майдан бошлаб Самарқанд шаҳрида йўловчи ташувчи жамоат транспорти – автобусларда йўловчилар томонидан йўл кира ҳақини тўлашда, пластик карточкалар орқали сотиб олинадиган жетонлар воситасида ташкил этилади, деб хабар қилмоқда "Самаркандский вестник" нашри.\nСамарқанд вилоят ҳокими бу ҳақдаги қарорни 20 апрел куни имзолади.\n"2016 йил 1 майдан бошлаб, Самарқанд шаҳрида йўловчи ташувчи жамоат транспортида юриш йўлкира ҳақи пластик карточкалар орқали сотиб олинадиган махсус жетонлар воситасида ташкил этилади", — дейилган Қарор матнида.\nЖетонлар сотилишини амалга ошириш учун шаҳар ҳудуди бўйлаб махсус шохобчаларни ташкил этиш режалаштирилган.


Танқид навбати тўй харажатларига етди\n13:56 / 26.06.2015\nНикоҳ тўйларида ортиқча ҳашаматга йўл қўймаслик учун чора-тадбирлар кўрилаётган бир пайтда, айримлар янгидан-янги урф-одат ва удумларни ўйлаб топмоқда, деб ёзади “Инсон ва қонун” газетаси.\n“Биргина никоҳ тўйи шунча дахмазага айлангани камдек, унинг ёнига бачки бўлиб, “қизлар базми”, “келин чақириқ”, “куёв чақириқ”, “қуда-анда чақириқ”, “чорлар”, “асал ойи”, “йўқлов” кабилар ҳам қўшилган. Буларнинг бари ҳаёт мазмунини тоғаралар кўтаришдан иборат, деб биладиган беш-олтита ғирт бекорчи хотинлар томонидан ўйлаб топилган ва уларнинг ҳар бири битта тўйнинг харажатига яқинлашиб қолади”, – дейди мақола муаллифи Мирислом Бадалов.\nУнинг фикрича, “ёзилмаган қонун”ларни тан олмайдиганлар учун тўй ўтказишнинг ҳуқуқий асосини яратиш лозим:\n“Модомики, айримлар аҳолининг ёзилмаган қоидаларини тан олмаётган экан, демак, тўй-маросимлар ва маъракаларни ўтказишнинг ҳуқуқий асосини яратиш лозимдир. Давлатимиз раҳбарининг 1998 йил 28 октябрдаги Фармони бу борада биз учун дастуриламал бўлиши лозим. Аммо энг асосий масала, барибир, юртдошларимизнинг фикрини, тасаввур ва тафаккурини ўзгартиришда қолмоқда. Бу борадаги тарғибот-ташвиқот ишларини янада кучайтириш ҳаммамизнинг бурчимиз ва вазифамиздир”.


Ўроқда йўқ¸ машоқда йўқ...\n30 ноябр 2020, Тошкент вақти: 06:58\n10 декабр – Инсон ҳуқуқлари куни муносабати билан АҚШ нинг Тошкентдаги элчихонаси Ўзбекистондаги ҳуқуқни ҳимоя қилувчи нодавлат ташкилот вакиллари билан учрашув ўтказди.\nБу ҳар йили ўтказиладиган анъанавий учрашув. Бироқ бу йилги тадбирда қатнашган ўзбекистонлик ҳуқуқ фаолларининг кайфиятидаги тушкунлик ва хорижий дипломатлар кайфиятидаги ҳафсаласизлик ҳар йилгидан кучли экани кузатилди, демоқда баъзи иштирокчилар.\nОдатдагидек, хорижий дипломатик корпус вакиллари ҳам иштирок этган бу йилги тадбирда яна ҳукумат расмийлари кўринмади. Аммо, тадбирдан кейинги зиёфатда, ҳатто, диний идора раҳбарлари ҳам пайдо бўлди, деди Озодлик мухбири билан суҳбатлашган “Эзгулик” инсон ҳуқуқлари жамияти вакили Абдураҳмон Ташанов.\nАбдураҳмон Ташанов: АҚШнинг Ўзбекистондаги элчихонаси маҳаллий ҳуқуқ ҳимоячилари¸ эркин журналистлар¸ бундан ташқари жамоатчилик вакилларини чақириб¸ мана шу кунни байрам сифатида нишонлаб ҳар йили шундай тадбир ўтказади. Шу байрам баҳонасида дардлар тўкилади¸ ишлар муҳокама қилинади¸ ҳар хил таклифлар ўртага ташланади.\nБугун ҳам Ўзбекистондаги етакчи ҳуқуқ ҳимояси билан шуғулланувчи ташкилотлар АҚШ элчихонасига йиғилди. Дипломатлар ва бошқа хорижий ташкилотлар вакиллари ҳуқуқ ҳимоячиларининг Ўзбекистондаги вазиятга нисбатан берган баҳоларини эшитишди.\nОзодлик: Ўзбекистоннинг ҳукумат идораларидан расмийлар иштирок этишдими?\nАбдураҳмон Ташанов: Йўқ. Норасмий ҳуқуқ ҳимоячилари¸ рўйхатдан ўтмаган ëки маълум даражада мухолифатда бўлган ҳуқуқ ҳимоячилари бор бўлган жойга ҳукумат вакиллари келишмайди. Ҳукумат вакиллари доим “Ўшалар келмаса¸ биз келамиз” деб шарт қўйишади. Чунки бу ерда қанақадир эркин баҳслашувлар бўлади¸ вазиятга реал ëндашувлар бўлади. Шунинг учун бунақа жойларга ҳукумат вакиллари келмайди.\nЛекин ҳозир элчининг қароргоҳида ўтаëтган тадбирга мусулмонлар идорасининг вакиллари¸ бундан ташқари “Сиëсат” жамғармасининг ходимлари¸ фуқаролик жамиятини ўрганиш институтининг ходимлари умуман Ўзбекистоннинг ғоявий сиëсатини бошқариб турадиган жуда кўпчилик йиғилишган.\nОзодлик: Демак¸ расмий тадбирда расмийлар бўлмадию¸ лекин тадбирдан кейинги зиëфатга келишди.\nАбдураҳмон Ташанов: Ҳа¸ зиëфатга келишди. Бу ҳар йиллик анъанага айланган. Бир стол атрофида элчи ҳаммани табриклайди¸ қутлайди. Бундан ташқари етакчи ҳуқуқ ҳимоячиларига эътиборлар берилади.\nОзодлик: Мана хорижий дипломатик корпус вакиллари ҳам иштирок этди деяпсиз. Хорижлик вакиллар томонидан Ўзбекистондаги инсон ҳуқуқлари вазиятига қандай баҳо берилди?\nАбдураҳмон Ташанов: Экспертлар кўпроқ маҳаллий ҳуқуқ ҳимоячиларини эшитишди. Маҳаллий ҳуқуқ ҳимоячилари инсон ҳуқуқлари вазияти йилдан-йилга ëмонлашиб бораëтгани ҳақида гапирди. Ҳуқуқ ҳимоячиларининг кайфиятида жуда ҳам пессимистик бир ҳолат бор. Лекин айрим сиëсийлашган ҳуқуқ ҳимоячи ташкилотлари ЕИ ва демократик Ғарб билан алоқалар йўлга қўйилаëтгани ва мулоқотнинг секин-секин тикланаëтганини ижобий қадам сифатида баҳолашмоқда.\nОзодлик: Ўзбекистонда инсон ҳуқуқлари аҳволи жуда ҳам оғир экани неча йиллардан бери айтиб келинаяпти. ЕИ билан Ўзбекистон ўртасидаги музокараларда¸ гарчи ЕИ тарафидан унча катта босим кузатилмаëтган бўлса-да¸ бу бош масалага айланган. Амалга ошиши мумкин бўлган жиддий ва амалий таклифлар ҳам ўртага ташландими?\nАбдураҳмон Ташанов: Бу ерда конкрет бир таклифлар ўртага ташлангани йўқ. Чунки ҳуқуқ ҳимоячилигини¸ Ўзбекистондаги инсон ҳуқуқлари билан боғлиқ вазиятни ечишнинг муҳим бир стратегиясининг ўзи йўқ ҳозир.\nЛекин масалан мен Ўзбекистон инсон ҳуқуқлари "Эзгулик" жамиятининг вакили сифатида асосан сиëсий ҳуқуқларга эътибор қаратиш масаласини ҳозир ўртага ташладим. Чунки Ўзбекистондаги инсон ҳуқуқлари вазияти¸ ижтимоий¸ иқтисодий¸ сиëсий инқирозлар ҳаммаси бу сиëсий аҳвол билан боғлиқ. Ўзбекистонда мухолифат тикланмаса¸ у рўйхатга олинмаса¸ муаммолар ва инсон ҳуқуқлари масаласи ижобий ҳал бўлмайди деб ўйлайман.


00:53 / 03.11.2016\nБритания армияси Ригада Гренадерлар гвардия полкининг икки аскари иштирокидаги муштлашувда Россиянинг қўли борлигини кўрди, деб хабар бермоқда The Telegraph.\nНашрнинг таъкидлашича, британиялик ҳарбийлар "Макдоналдс"да овқатланиб ўтиришганда, гўёки уларга номаълум кимсалар ҳужум қилиб, муштлашув келтириб чиқаришган. Муштлашув бўлаётган жойда суратга олиш гуруҳи пайдо бўлиб, бўлаётган воқеани камерага ола бошлаган.\nМақола муаллифининг фикрича, муштлашув атайлаб уюштирилган: суратга олиш гуруҳи муштлашув бошланишини пойлаб турган, сўнгра эса Россияга рўйхушлик қилувчи ОАВдан бирининг таҳририятига йўл олган.\n"Биз бу атайлаб уюштирилганига аминмиз, яъни "Келинг бу йигитларни жанжалкаш қилиб кўрсатиб, буни видеога оламиз" қабилида иш тутилган", деб айтди британ қўшинларидаги манба.\nБироқ баъзи Латвия ОАВ муштлашув иштирокчиларидан бирининг отаси айтган сўзларга иқтибос келтирган ҳолда муштлашувни айнан британиялик аскарлар бошлашганини таъкидлаб ўтган.\n"Ҳарбийлар ўзларини аҳмоқона тутдилар ва шунчаки ким биландир муштлашишга баҳона қидиришган. Боз устига улар оёқда туролмайдиган даражада маст бўлганлар. Ҳеч қандай суратга олиш гуруҳи бўлмаган, одамлар бўлаётган воқеани смартфонлар камераларига ёзиб олишган. Умид қиламанки, видео пайдо бўлганда, барча аслида нима юз берганини ўз кўзлари билан кўра олади", деб айтди ота.\nТаъкидланишича, муштлашув 31 октябрда содир бўлган.\nмуштлашув Рига британиялик ҳарбийлар


Асосан аёлларда кузатиладиган, саратон ривожланаётганидан дарак берувчи симптомлар - 30 Октября 2020 - www.SheJoT.CoM\nГлавная » 2020 » Октябрь » 30 » Асосан аёлларда кузатиладиган, саратон ривожланаётганидан дарак берувчи симптомлар\nАсосан аёлларда кузатиладиган, саратон ривожланаётганидан дарак берувчи симптомлар\nОдатдагидек туйилган, аммо қайта-қайта такрорланиб турадиган симптомлар оқибати яхшилик билан тугамаслиги мумкин.\nОғиз бўшлиғида яралар пайдо бўлиши\nБитмайдиган яралар, милклардаги оқ ва қизил доғлар, шишлар зудлик билан шифокорга мурожаат қилиш кераклигини билдиради. Гап шундаки, булар оғиз бўшлиғи ёки ҳиқилдоқ саратонидан дарак бериши мумкин.\nҚорин шишиши айрим омиллар билан боғлиқ бўлиб, онда-сонда кузатилиб туриши мумкин, лекин доимий равишда давом этса ва қабзият билан бирга намоён бўлса, бу бачадан саратонидан дарак бўлиши мумкин. Иштаҳа йўқолиши ва одатий бўлмаган тез тўйишга ҳам бееътибор бўлмаслик керак.\nУч ҳафта давомида ҳам қолмаган, аммо ЎРВИ хос бўлган симптомлар, бош оғриғи ва кузатилмаётган бўлса, шифокорга мурожаат қилиш учун жиддий сабаб бўла олади. Ўпка саратонидан ташқари, йўтал лейкемия ривожланаётганидан хабар бериши мумкин.\nҚорин соҳасида оғриқ ва кўнгил айниши\nОшқозон ва ҳазм муаммолари билан муаммо борлиги, қорин соҳасида доимий оғриқ бўлса ва ўтиб кетмаса, кўнгил айниши ҳам тинч қўймаса, албатта, шифокорга мурожаат қилиш керак. Бу лейкемия ёки қизилўнгач, жигар, ошқозон ости бези, шунингдек, колоректал саратоннинг белгилари бўлиши мумкин.\nТез касал бўлиш, ҳарорат кўтарилишининг такрорланиб туриши кузатиладиган бўлса, шифокорга боришни кечга қолдирманг. Тез-тез шамоллаш ва иситмалаш лейкемиянинг илк симптомларидан бири.\nТомоққа бир нарса тиқилганидек ҳисни туйиш, ютинишга қийналиш бир неча кундан бери кузатилиб келаётган бўлса, зудлик билан шифокорга мурожаат қилиш керак. Ютинишга қийналиш бир қанча саратон турлари – томоқ, ошқозон ҳатто ўпка саратони симптоми ҳисобланади. Бундан ташқари, томоққа нимадир тиқилгандек бўлиши, қалқонсимон без касалликларини келтириб чиқариши мумкин.\nТушунарсиз кўкариш ва моматалоқлар\nБиргина сабабсиз кўкариш билан ваҳимага тушиш ярамайди. Лекин бундай тушунарсиз моматалоқлар тез-тез ва кўп, айниқса, қўл ва бармоқларда кузатилса, албатта шифокорга мурожаат қилиш керак. Бу лейкемия бошланаётганидан дарак бериши мумкин.\nТўсатдан озиб кетиш ҳеч қачон ўз-ўзидан ва бежиз бўлмайди. Вазн йўқотиш бошқа касалликлар билан бирга қизилўнгач, жигар, ошқозон ости бези ва лимфа тугунлари саратонига хос аломат бўлиши мумкин.\nАсабий иш куни ёки кундалик юмушларидан кейин чарчаш табиий ҳол, лекин арзирли сабаб бўлмаса ҳам чарчаб қолиш кузатилса ва доимий бўлса, демак, бир гап бор. Бу симптомнинг саратон билан алоқаси бўлмаган тақдирда ҳам лейкемияга хос белги эканлигини унутмаслик керак.\nБошнинг доимий оғриши\nАвваллари сизни мигрен безовта қилмаган бўлса, аммо эндиликда мунтазам равишда кузатиладиган бўлса, мутахассисга кўринганингиз яхши. Мия саратони ва лейкемиянинг бошланишида шундай муаммо кузатилиши мумкин. Унутманг бош оғриғининг такрорланаверишида оғриқсизлантирадиган дори воситалари билан «алдаб» юриш ярамайди.\nҚон аралаш нажас\nКўпинча бу симптом бавосил ёки ичаклар билан боғлиқ айрим касалликларда кузатилиши мумкин. Лекин шундай бўлса ҳам шифокор кўригидан ўтган яхши, айниқса, ёшингиз 50 дан катта бўлса. Йўғон ичак саратони ривожланаётгани эҳтимоли ҳам йўқ эмас.\nКатегория: Foydali maslahatlar / Полезны советы | Просмотров: 36 | Добавил: iphone | Теги: #ahborot, #Yangiliklar, #Yangilik, #habarlar, #news, #uznews, #newsuz, #новости, #xabarlar | Рейтинг: 0.0/0


Мен пенсиямни банкдан олишим билан ўша ерда коммунал хизматлар ҳақини тўлайман. Менга ҳам, бошқа пенсионерлар каби, бу жуда қулай – ҳеч қаерга боришнинг кераги йўқ. Бироқ кассада қайд этилган коммунал хизматлар ва тарифлар рўйхатида уйдаги умумий мол-мулкни сақлаш учун бадаллар кўрсатилмаган. Шахсан мен ХУМШ раҳбариятига ишонмайман ва улар қўлига тўлашни хоҳламайман, чунки ширкат раиси гўё унинг хусусий дўконидек уйга хизмат кўрсатиш нархларини ўзи белгилайди. Марҳамат қилиб тушунтириб берсангиз, нима учун банк кассасида кўп квартирали уйда умумий мол-мулкни сақлашга мажбурий бадалларни тўлаш тарифлари мавжуд эмас?\n– Аввал биз нима учун ҳақ тўлаётганимизни билиб олайлик. Коммунал хизматлар – совуқ ва иссиқ сув таъминоти, сув чиқариш (канализация), электр таъминоти, газ таъминоти ва иситиш хизматлари тақдим этилишидир. Электр энергияси ва газ учун тарифларни республика Молия вазирлиги, иссиқ ва совуқ сув, канализация, иситиш учун тарифларни Қорақалпоғистон Республикаси Молия вазирлиги, вилоятлар ҳокимликлари молия бошқармалари ва Тошкент шаҳар Молия бош бошқармаси белгилайди.\nШиркат аъзолари кўп квартирали уйда умумий мол-мулкни сақлашга мажбурий бадалларни киритадилар. Умумий мол-мулк квартирамиз ташқарисидаги нарсалардир. «Хусусий уй-жой мулкдорларининг ширкатлари тўғрисида»ги Қонуннинг (12.04.2006 йилдаги ЎРҚ-32-сон, бундан кейин – Қонун) 28-моддасига кўра унга қуйидагилар киради: кўп квартирали уйнинг умумий жойлари (холлар, коляскахоналар, ахлат камералари ва ҳоказолар); таянч ва тўсиқ конструкциялар (деворлар, тўсиқлар, балконлар, лоджиялар, пештоқларнинг ойналаштириш конструкциялари); квартиралар оралиғидаги иҳоталанган (ўралма) пиллапоялар; зинапоялар (йўлакдаги, бинога ташқаридан кириш зинапоялари); лифтлар; лифтнинг шахталари ва бошқа шахталар (масалан, вентиляция учун); даҳлизлар; техник қаватлар; ертўлалар; чердаклар ва томлар; уй ичидаги муҳандислик тармоқлари ва коммуникациялари; жойлар ташқарисида ёки ичида жойлашган ва биттадан ортиқ квартирага хизмат кўрсатадиган механик, электр, санитария-техника ускуналари ва қурилмалари ҳамда бошқа ускуналар ва қурилмалар.\nШиркат уйда жой мулкдорларининг биргаликдаги саъй-ҳаракатлари билан умумий мол-мулкни сақлаш учун ташкил этилади. Қонуннинг 30-моддасида уларнинг умумий мол-мулкни сақлаш бўйича харажатларни биргаликда зиммаларига олишлари мажбурияти белгиланган. Улар ХУМШ аъзоларининг мажбурий бадаллари билан қопланиши керак, уларнинг миқдорини умумий йиғилиш белгилайди. Бадал миқдори уй учун зарур ишларни бажаришга даромад ва харажатлар сметасида режалаштирилган харажатларга мувофиқ келиши керак. Агар ширкат аъзолари уйда том, ертўла, уй ичи тизимларини таъмирлашни хоҳлашса, бадал юқори бўлади, чунки бу жуда серчиқим ишлардир. Агар уйнинг аҳволи яхши бўлса ва барча қимматга тушувчи ишлар қилинган бўлса, бадал миқдорини умумий йиғилишнинг қарори билан камайтириш ёки бир муддат оширмаслик мумкин.\nҚандай бўлмасин, уй учун нима қилиш кераклигини, бунинг учун қанча маблағлар зарурлиги ва мажбурий бадалнинг миқдори қанча бўлишини ҳал этиш – ХУМШ аъзолари умумий йиғилишининг хос ҳуқуқи. Агар уйда яшовчилар буни қилишмаса ва ўз уйларидаги ишларга аралашишмаса, улар учун барча масалаларни раис ҳал қилади. Уй эгалари эса норози бўлиш ва талаб қилишдан нарига ўтмайдилар.\nХУМШ – газетхонимиз ёзганидек раиснинг хусусий дўкони эмас, балки хусусий жой мулкдорларининг ғамхўрлиги, кўп квартирали уйдаги турар жойга нисбатан мулк ҳуқуқига эга бўлган юридик ва жисмоний шахсларнинг жавобгарлигидир (Қонуннинг 5-моддаси).\nКўп квартирали уйларимизнинг техник ҳолати турлича. Бир уй таъмирланган, бошқаси эса кўп харажат талаб этади. Айни шу сабабли умумий мол-мулкни сақлаш бадаллари бир хил бўлмаслиги мумкин. Бир уйда улар юқори бўлса, бошқасида – паст. Уларни миқдори қатъий белгиланган, ҳеч бўлмаганда навбатдаги оширишгача барча учун мажбурий коммунал хизматлар тўловлари билан солиштириб бўлмайди. Шу боис коммунал хизматлар тарифлари тўғрисидаги ахборот истеъмолчиларга улар учун ҳақ тўланадиган банк кассаларида кўрсатилади.\nПрезидентнинг «Коммунал хизматлар тарифларининг асоссиз равишда ўсиб кетишига йўл қўймаслик ҳамда улар учун ўз вақтида ва тўлиқ ҳисоб-китоб қилиниши учун истеъмолчиларнинг масъулиятини ошириш чора-тадбирлари тўғрисида»ги қарори (11.02.2005 йилдаги ПҚ-5-сон) билан ширкатлар ва коммунал хизматлар кўрсатиш корхоналарига улар томонидан кўрсатилган уй-жой-коммунал хизматлар, шу жумладан умумий мол-мулкни сақлашга мажбурий бадалларни киритиш учун аҳолидан нақд пул маблағларини мустақил йиғиш тақиқланган. Ширкат яқин орадаги банк билан шартнома тузади, унда ХУМШ аъзолари умумий мол-мулкни сақлаш бадалларини касса орқали тўлайдилар. Ушбу банк қаерда жойлашганлигини ўз ХУМШингизда билиб олишингиз мумкин. Бухгалтер сизга тўлов учун квитанцияни тўлдириши керак. Баъзи ХУМШларда аҳолига қулай бўлиши учун бухгалтер банк кассири сифатида расмийлаштирилади. Шунда у ХУМШ аъзоларидан бадал қабул қилиш ҳуқуқига эга бўлади. Мажбурий бадалларни нақд пул билан ширкатда тўлаш ҳуқуқ доирасида бораётганлигига ишонч ҳосил қилиш учун бухгалтердан, агар у расмийлаштирилган бўлса, банк гувоҳномасини талаб қилишингиз мумкин. Ёдда тутинг, бундай ҳолда мажбурий бадалларни тўлаш чоғида сизга белгиланган намунада банк квитанциясини беришлари керак.


Ўзбекистонда жамоатчилик соғлиғини сақлаш соҳасида фавқулодда вазиятлар бўйича марказ очилди - Anhor\nAnhor Все посты Ўзбекистонда жамоатчилик соғлиғини сақлаш соҳасида фавқулодда вазиятлар бўйича марказ очилди\nБугун Ўзбекистон ҳукумати Соғлиқни сақлаш вазирлиги (СВВ)нинг янги бўлинмаси – Жамоатчилик соғлиғини сақлаш соҳасида фавқулодда вазиятлар бўйича тезкор марказни (ЖСССФВТМ) очди. Ушбу марказнинг очилиши АҚШнинг Касалликларни назорат қилиш ва олдини олиш бўйича марказлари (CDC) ҳамда иккита халқаро ҳамкор – Integral Global Health (IGH) ва Тадқиқотлар ва ишланмалар фуқаролик жамғармаси (CRDF) томонидан қўллаб-қувватланди. Бу ҳақда Anhor.uz нашрига АҚШнинг Ўзбекистондаги элчихонаси хабар беради.\nМарказ ССВнинг аҳоли соғлиғига хатарларнинг ҳамда жамоатчилик соғлиғи соҳасидаги фавқулодда вазиятларнинг олдини олиш, аниқлаш ва уларга жавоб бериш бўйича салоҳиятини мустаҳкамлаш устида ишлайди. Шунингдек, янги бўлинма ССВга ва бошқа давлат муассасаларига жамоатчилик соғлиғи соҳасидаги фавқулодда вазиятлар пайтида коммуникация, ахборотни бошқариш, мобилизация, бошқа ҳамкорлар билан мувофиқлаштириш ва ҳамкорликни яхшилашга ёрдам беради.\nАҚШнинг Ўзбекистондаги элчиси Дэниэл Розенблюм 16 июнь куни яқинда ташкил қилинган бўлинманинг расмий очилиш маросимида бўлди.\n«Жамоатчилик соғлиғи соҳасида фавқулодда вазиятлар бўйича тезкор марказнинг ташкил қилиниши Ўзбекистоннинг ўз фуқаролари соғлиғини ва ҳаётини ҳимоя қилиш ишига содиқлиги борасидаги катта ютуқ ва далил ҳисобланади. Марказнинг ишга тушишини қўллаб-қувватлаш ва, охир-оқибатда, мамлакатга жамоатчилик соғлиғини сақлаш борасидаги инқирозларга жавоб бериш ва уларга тайёр туришда янада самаралироқ бўлишга ёрдам бериш биз учун катта шараф», – дейди элчи.\nCDC ва Ўзбекистон санитария-эпидемиологик осойишталик ва жамоатчилик соғлиғи хизмати марказни ташкил қилиш бўйича фаолиятни 2020 йилда бошлаган эди. Экспертлар гуруҳи миллий қонунчилик базасини ишлаб чиқди, марказни ташкил қилиш доирасида кўп томонлама ҳамкорлик учун йўл харитасини тузди ва марказни бошқариш учун миллий мутахассисларни ўқитди.\nЭнди Ўзбекистон ҳудудида юқори даражада бойитилган ядро ёнилғиси қолмайди